19 premis tidak patuhi SOP PKP dikompaun, kata menteri

Sebanyak 19 premis dikompaun semalam kerana tidak mematuhi prosedur operasi standard (SOP) Perintah Kawalan Pergerakan (PKP), kata Menteri Kanan (Kluster Keselamatan) Ismail Sabri Yaakob.Beliau berkata tindakan itu dibuat menerusi pemeriksaan khas pematuhan SOP oleh anggota penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) di 1,330 premis perniagaan.“Daripada jumlah itu, 1,293 premis mematuhi SOP, 12 diberi nasihat, enam diberi amaran manakala 19 lagi premis dikompaun,” katanya dalam kenyataan mengenai perkembangan PKP hari ini.Memperincikan tangkapan ingkar PKP semalam, beliau berkata 643 individu ditahan dan daripada jumlah itu, 623 dikompaun manakala 20 lagi direman.“Antara kesalahan direkodkan adalah tidak memakai pelitup muka (144), rentas daerah/negeri tanpa kebenaran (112), tiada penjarakan fizikal (133), gagal menyediakan peralatan/merekod diri/pelanggan (112), premis beroperasi lebih masa/tanpa kebenaran (34), keluar rumah tanpa alasan munasabah (42) dan lain-lain (66),” katanya.Kawalan sempadan menerusi Operasi Benteng semalam pula menyaksikan 14 pendatang tanpa izin ditahan manakala lima kenderaan darat dirampas.Sementara itu, Ismail berkata seramai 8,717 pekerja warga asing menjalani ujian saringan dan daripada jumlah itu 299 orang disahkan positif Covid-19 semalam.Beliau berkata secara kumulatif, sejak 1 Disember lepas seramai 305,620 pekerja warga asing menjalani ujian saringan yang melibatkan 13,202 majikan dan daripada jumlah itu 6,028 orang disahkan positif.Ismail berkata sejak 24 Julai tahun lepas, seramai 117,449 individu pulang ke tanah air dan mereka ditempatkan di 73 hotel serta 14 Institut Latihan Awam (ILA) dan Institut Pengajian Swasta di seluruh negara“Secara kumulatif seramai 7,599 individu dikuarantin, 109,361 orang dibenarkan pulang manakala 489 lagi dibawa ke hospital,” katanya.


WhatsApp setuju lebih telus tentang perubahan dasar, kata EU

WhatsApp bersetuju untuk menjadi lebih telus mengenai perubahan kepada dasar privasinya yang diperkenalkan pada 2021, kata Suruhanjaya Eropah pada Isnin, susulan aduan badan pengguna di seluruh rantau itu.
Pertubuhan Pengguna Eropah (BEUC) dan pihak berkuasa pengguna European Network memberitahu WhatsApp tahun lepas yang ia tidak menjelaskan perubahan tersebut dengan menggunakan bahasa yang jelas dan mudah difahami, melanggar undang-undang blok itu.
Pengawal selia kebangsaan ahli Kesatuan Eropah (EU) boleh menyekat syarikat kerana pelanggaran.
WhatsApp kini bersetuju untuk menerangkan perubahan kepada kontrak pengguna EU dan bagaimana ia boleh menjejaskan hak mereka, selain bersetuju memaparkan secara jelas kemungkinan untuk pengguna menerima atau menolak perubahan dan memastikan pengguna dengan mudah boleh menutup pemberitahuan pop timbul pada kemas kini.
Syarikat itu juga mengesahkan data peribadi pengguna tidak dikongsi dengan pihak ketiga atau syarikat Meta lain, termasuk Facebook, untuk tujuan pengiklanan.
"Pengguna ada hak untuk memahami perkara yang mereka bersetuju dan apa yang diperlukan oleh pilihan itu secara konkrit, supaya mereka boleh memutuskan sama ada mahu terus menggunakan platform itu," kata Pesuruhjaya Keadilan Didier Reynders.


Ibu bapa disaran proaktif lindungi kanak-kanak daripada Covid-19

Ibu bapa perlu mengambil tindakan proaktif bagi melindungi kanak-kanak daripada terdedah kepada jangkitan Covid-19 susulan peningkatan kes terutama melibatkan bayi berumur kurang setahun dan kanak-kanak di bawah usia lima tahun.Ketua Pengarah Kesihatan Dr Noor Hisham Abdullah berkata ibu bapa yang mempunyai bayi dan kanak-kanak di bawah usia 5 tahun perlu menjalankan tanggungjawab dengan kekal berada di rumah serta tidak membawa anak mereka ke tempat berisiko.Beliau berkata ini termasuk pasar raya, pasar awam serta tempat sesak lain dan menyarankan ibu bapa membuat pembelian secara dalam talian bagi mendapatkan keperluan harian.“Semua pihak terutama ibu bapa diseru untuk mengambil berat isu keselamatan serta kesihatan golongan kanak-kanak ini memandangkan mereka masih kecil dan sistem pertahanan tubuh mereka yang belum matang.“Oleh itu, mereka cenderung untuk dijangkiti virus SARS-CoV-2. Kumpulan ini juga belum termasuk dalam golongan usia yang layak menerima suntikan vaksin melalui Program Imunisasi Covid-19 Kebangsaan,” menurutnya dalam kenyataan mengenai perkembangan Covid-19.Dr Noor Hisham berkata ibu bapa dan masyarakat sekitar juga harus mendaftarkan diri untuk vaksinasi bagi mewujudkan persekitaran lebih selamat untuk kanak-kanak sekali gus melindungi mereka daripada jangkitan Covid-19.Selain itu, beliau menyarankan ibu bapa memantau pergerakan anak mereka agar kekal berada di rumah dan tidak keluar berjumpa kawan atau mengunjungi jiran tetangga.Katanya anak-anak perlu dinasihatkan untuk sentiasa memakai pelitup muka dan mengamalkan kebersihan kendiri yang betul jika terpaksa keluar rumah atas urusan yang tidak dapat dielakkan seperti ke hospital atau klinik.Pada Isnin, Menteri Kesihatan Dr Adham Baba memaklumkan bahawa sejumlah 82,341 kanak-kanak dan bayi telah dikesan dijangkiti Covid-19 di Malaysia.


Reaksi kepada kes Malaysiakini tunjukkan politik lebih berkuasa, bukan undang-undang

Sikap sesetengah ahli politik yang membela Malaysiakini meskipun didapati bersalah oleh mahkamah menunjukkan sikap sebenar ahli politik, kata ahli akademik terkemuka, Chandra Muzaffar.Katanya, seharusnya apa sahaja keputusan mahkamah perlu dihormati oleh semua pihak tanpa sebarang pertikaian.“Untuk mempertahankan pelaksanaan kebebasan bersuara tanpa mempertimbangkan isi dan isu adalah satu tindakan bodoh.“Kebebasan bersuara bukan kebebasan untuk menyalahgunakan dan menghina institusi kehakiman yang merupakan asas kepada hak-hak rakyat dan struktur pemerintahan demokratik. Tuduhan-tuduhan yang tidak berasas dilemparkan ke terhadap institusi kehakiman harus dibantah dengan tegas dan efektif.“Dan atas sebab itulah Hakim menjatuhkan denda yang besar ke atas akhbar tersebut,” katanya dalam satu tulisan hari ini.Mahkamah Persekutuan pada Jumaat lalu memutuskan bahawa portal berita Malaysiakini bertanggungjawab kerana menghina mahkamah menerusi komen pembacanya bagaimanapun Ketua Pengarangnya, Steven Gan tidak didapati bersalah atas tuduhan sama.Panel tujuh hakim yang dipengerusikan Presiden Mahkamah Rayuan Rohana Yusuf membuat keputusan itu dan mendenda portal berkenaan sebanyak RM500,000 dan perlu dibayar dalam masa tiga hari mulai 22 Februari.Katanya, dalam situasi seperti ini, rakyat sendiri harus menentang mereka yang menyalahgunakan kebebasan bersuara terutama jika mereka adalah pemimpin.“Sebaliknya, apa yang berlaku, seperti yang kita saksikan, adalah sebaliknya.“Adakah ini bermaksud walaupun melakukan kesalahan begitu jelas dan hujah-hujah terhadap pelaku kesalahan disampaikan dengan jelas, namun bagi sebilangan rakyat, pelaku kesalahan tetap menjadi pihak yang berhak mendapat sokongan dan simpati?” soalnya.Mengambil contoh apa yang berlaku ketika kes Harun Idris, Anwar Ibrahim dan Najib Razak katanya jelas menunjukkan keputusan mahkamah itu tepat dan tidak seharusnya disangsikan.Katanya, rakyat tidak sepatutnya secara membuta tuli menyokong mana-mana pemimpin yang terpalit dengan pelbagai kes demi menunjukkan solidariti kepada seseorang ahli politik itu.“Ini kerana sikap yang tersebar jelas menunjukkan penghinaan terhadap institusi mahkamah yang seharusnya bukan datang daripada lapisan masyarakat yang berpendidikan.”


Dr M persoal tujuan PRN Melaka

Bekas perdana menteri Dr Mahathir Mohamad hari ini mempersoalkan titik tolak pelaksanaan Pilihan Raya Negeri (PRN) Melaka, mengatakannya sebagai permainan politik yang bertujuan melindungi mereka yang mahu berkuasa.Bercakap pada sidang media di Kuala Lumpur, pengerusi Pejuang itu berkata keadaan politik dalam negara ketika ini penuh dengan kecelaruan.“Macam-macam peraturan dibuat. Mereka yang buat salah tak dihukum dan mereka yang tak buat apa-apa dikenakan tindakan.“Masalah yang kita hadapi sekarang ialah pentadbiran kerajaan di Malaysia, sama ada di peringkat persekutuan atau negeri, sudah tidak lagi fokus pada kesejahteraan negara,” katanya.Sebaliknya, beliau berkata PRN Melaka bertujuan untuk menaikkan orang tertentu dan menjatuhkan orang lain tanpa sebab.“Tidak ada guna adakan pilihan raya kerana rakyat tidak mendapat faedah,” katanya.Sehubungan itu, beliau berkata, Pejuang tidak akan bertanding dalam PRN Melaka pada 20 November selain turut turut mempersoalkan sejauh mana SOP dapat membendung penularan virus Covid-19.“Saya percaya walaupun kita ada arahan jangan pergi ke Melaka dan macam-macam lagi, tetapi saya percaya orang kita ini jenis yang tak patuh kepada arahan, terutama sekali ketika pilihan raya,” katanya sambil memetik contoh PRN Sabah yang diadakan pada September tahun lepas di mana angka kes Covid- 19 mula melonjak secara mendadak.Beliau turut mempersoalkan SOP yang melarang parti politik melaksanakan aktiviti berkempen.“Saya tak tahu macam mana mereka nak berkempen kalau tak dapat bercakap dengan orang sebab kalau kita nak bercakap dengan orang kita kena ada dekat dengan orang.“Ini satu perbuatan yang mungkin mencetuskan banyak lagi masalah, masalah Covid mungkin akan berkembang,” katanya.


Penggiat seni bangga nyanyi lagu patriotik

Tiada apa yang dapat dizahirkan selain perasaan bangga dan gembira apabila diberi kesempatan menyanyikan lagu tema Hari Kebangsaan negara.Menyifatkannya sebagai satu penghargaan yang besar, penyanyi Syamel atau nama sebenarnya Syameel Aqmal Mohd Fodzly menganggap peluang itu sebagai sesuatu yang bererti dalam hidup kerana dapat memberi sumbangan kepada negara.“Bukan sekali, tetapi tiga kali…jujurnya saya sangat bangga kerana dengan nyanyian juga merupakan satu cara untuk menyatakan rasa cinta kepada negara.“Secara tidak langsung, saya juga membantu meniup semangat perpaduan dan patriotisme dalam kalangan anak muda,” katanya kepada Bernama.Syamel yang pernah menyanyikan lagu tema Hari Kebangsaan pada 2017 dan 2019 iaitu ‘Sehati Sejiwa’ dan ‘Malaysia Bersih’, terpilih sekali lagi tahun ini untuk menyanyikan lagu ‘Malaysia Prihatin’ versi simfoni ciptaan dan gubahan Pengarah Muzik Radio Televisyen Malaysia (RTM), Mokhzani Ismail serta lirik oleh El Sol Akhmad.Selain Syamel, lagu Malaysia Prihatin turut menampilkan barisan penyanyi popular yang lain iaitu Alif Satar, Aina Abdul dan Siti Sarah.“Lagu ini menerapkan ciri-ciri positif terutamanya nilai-nilai murni yang harus ada dalam setiap warganegaranya bagi mengukuhkan kembali asas-asas perpaduan, keharmonian dan kesejahteraan terutama dalam memerangi musuh pada masa ini iaitu wabak Covid-19,” katanya.Berbeza pula dengan Roy atau nama sebenarnya Mohammed Rauzan Alwi yang terkenal dengan lagu patriotik dan berkonsepkan kenegaraan untuk lagu tema Hari Kebangsaan seperti ‘Wawasan 2020’ (1991), ‘Malaysiaku Gemilang’ (2007), ‘Perpaduan Teras Kejayaan’ (2008), ‘Satu Malaysia’ (2009) dan ‘Sejahtera Malaysia’.Menurut penyanyi lagu ‘Kau Ratnaku’ ini, menyanyikan lagu patriotik perlu disertai dengan minat sebagai penyuntik semangat dan rasa kebertangungjawaban kepada negara.“Semua lagu patriotik yang saya nyanyikan berentak ‘march’ dan orang Malaysia pula selalu menganggapnya sebagai lagu lama, lapuk dan ketinggalan zaman.“Genre ‘march’ adalah satu rentak muzik yang kuat dan memerlukan perasaan mendalam selain perlu dinyanyikan dalam nada tinggi melalui teknik pernafasan yang betul,” katanya.Mengakui genre ‘march’ sukar untuk dikuasai, Roy bagaimanapun bersyukur kerana memiliki suara emas itu biarpun terpaksa berkorban dengan nilai komersialnya dalam industri seni.“Alhamdulillah, saya pun tidak sangka ada bakat sebegini. Saya gembira melakukannya, sekurang-kurangnya dapat berbakti kepada negara,” katanya menambah masih belum bertemu dengan pelapis sesuai dalam menyanyikan lagu genre berkenaan.Namun, selari dengan peredaran zaman, Roy berkata lagu patriotik hari ini hadir dengan pelbagai genre muzik seperti pop dan rock yang disuntik dengan elemen baharu bagi memberi kesegaran sekali gus menarik minat golongan muda.“Sememangnya, ia satu langkah yang menarik dan bagus kerana ia lebih mudah diterima pendengar. Namun, lagu patriotik berentak ‘march’ perlu ada kerana selain ia adalah lagu asas turun-temurun sejak 90-an, genre ini juga membantu menimbulkan semangat,” katanya.


Visi 'negara berbilang kaum' PH tidak berbeza dengan Malayan Union, kata Mahathir

Dr Mahathir Mohamad menyifatkan konsep kepelbagaian budaya yang diketengahkan Pakatan Harapan (PH) hari ini tidak jauh beza dengan rancangan Malayan Union yang diperkenalkan penjajah British.
Bekas perdana menteri itu berkata kedua-duanya menjurus ke arah menghapuskan identiti Semenanjung Tanah Melayu dengan menafikan hak orang Melayu sebagai penduduk asal.
Mahathir berkata PH mempromosikan konsep yang akan menyaksikan Malaysia terhakis sebagai Tanah Melayu, dengan mengatakan ia adalah falsafah yang sama di sebalik Malayan Union era kolonial dan slogan "Malaysian Malaysia" yang dibawa mendiang bekas perdana menteri Singapura Lee Kuan Yew ketika republik itu menjadi sebahagian daripada Persekutuan Malaysia.
"Tidak pernah terjadi pendatang asing atau keturunan mereka yang diberi suaka di sesuatu negara menuntut supaya negara yang memberi kerakyatan kepada mereka ditukar supaya dijadikan negara kaum pendatang, iaitu negara berbilang kaum.
"Itulah maksud 'Malaysian Malaysia'. Negara Melayu hendaklah ditukar menjadi negara berbilang kaum 'Malaysian Malaysia'.
“Tanah Melayu dihapuskan dan diganti dengan negara berbilang kaum 'Malaysian Malaysia',"kata Mahathir, dalam kenyataan terbarunya berhubung konsep berbilang kaum sejak melancarkan Proklamasi Melayu, sebuah dokumen bagi memulihkan hak orang Melayu yang merosot sejak beberapa dekad.
Beliau berkata konsep "Malaysian Malaysia" yang dibawa Lee ditolak pada Pilihan Raya Umum 1964, setahun sebelum Singapura keluar dari Malaysia.
"Sekarang DAP dengan disokong oleh Parti Keadilan Rakyat dan Amanah sekali lagi memperkenal matlamat yang sama iaitu Malaysia bukan negara yang asalnya tanah Melayu tetapi Malaysia adalah negara berbilang bangsa.”
Beliau berkata jika perubahan itu berlaku, orang Melayu tidak lagi mengawal jentera pentadbiran, serta polis dan angkatan tentera.
"Di masa yang sama bidang ekonomi (perniagaan dan perusahaan) akan kekal sebagai bidang yang orang Melayu tidak mendapat tempat," tambahnya.
Beliau berkata, Proklamasi Melayu bukan kerana hak orang lain, tetapi hanya mahu mengembalikan bahawa Semenanjung adalah tanah milik orang Melayu, yang menyerap pendatang Arab, India dan Indonesia sehingga mereka dikenali sebagai Melayu.
Beliau berkata ini kerana masyarakat ini menganuti budaya dan bahasa Melayu.
"Bagi pendatang dan keturunan mereka yang ingin kekal identiti mereka dengan negara asal mereka, layanan terhadap mereka tentulah berbeza dengan layanan terhadap penduduk asal serta mereka yang menerima penuh bahasa dan budaya kebangsaan," kata Mahathir.
Mahathir berkata ramai orang Melayu beranggapan slogan untuk berbilang kaum hanya dicerminkan dalam pengagihan kaum yang sama rata dalam politik.
"Mereka tidak terfikir berkenaan perubahan-perubahan lain.
"Kata Hang Tuah Melayu tak akan hilang di dunia. Tetapi Melayu sudah hilang banyak wilayah. Aliran sekarang menunjuk Melayu tidak akan kekal sebagai satu bangsa.
"Melayu akan hilang negara mereka dan akan hilang di dunia," katanya.


Tinggalkan kamera ketika bantu orang susah

Mengajak orang ramai untuk melakukan kebaikan adalah sikap yang terpuji.Sempena bulan Ramadan yang bakal tiba, ramai ingin melaksanakan kebajikan terutamanya membantu golongan susah.Namun begitu, bolehkah kebajikan itu dilakukan dengan menjaga aib orang yang susah?Ada orang yang susah, tapi tidak ingin kesusahannya diketahui keluarga terdekat mahupun sahabat.Bagi mereka ia adalah satu aib.Bukan kerana dia suka menerima bantuan, tapi kesusahan yang diuji pada dirinya memaksanya terpaksa merendahkan maruah dan ego untuk menerima bantuan yang dihulurkan bagi meneruskan kehidupan.Jika boleh, dia ingin merahsiakan bahawa dirinya perlu menerima bantuan.Dia mungkin tidak mahu ibu bapa mengalir air mata melihat dirinya bergelut dengan kehidupan.Dia mungkin tidak mahu adik-beradiknya tahu bahawa abangnya tidak berupaya berdikari setelah sekian lama.Dia mungkin tidak mahu sahabat-sahabat atau rakan sekerjanya mengetahui keadaan hidupnya. Dia ingin menjaga maruahnya.Namun, sejurus sahaja dia menerima bantuan, gambar dimuat naik ke media sosial.Yang memberi bantuan menunjukkan dia sudah melaksanakan kebaikan.Kadangkala gambaran yang diberikan ialah pemberi bantuan sudah menyelesaikan kesusahan penerima bantuan dengan bantuan tersebut.Bantuan itu menjadikan pemberi itu hero di dalam hantaran media sosialnya manakala penerima dijadikan sekadar sajian untuk melengkapkan suatu cerita kebajikan.Tiada yang mengambil kisah mengenai perasaan penerima bantuan.Tiada siapa yang akan mengambil berat apakah yang berlaku kepada si penerima bantuan selepas itu kerana ramai yang menganggap kesusahan mereka ditamatkan dengan bantuan yang diberikan.Perkara terpenting hanyalah foto dan video kebajikan yang dilakukan itu.Si pemberi bantuan, mungkin rata-ratanya ikhlas.Namun, majoriti secara tidak langsung tewas kepada godaan untuk menggunakan kesusahan si penerima bantuan sebagai sajian untuk menaikkan nama di dunia media sosial.Tulisan ini bukanlah untuk menawarkan hati para si pemberi bantuan.Teruskanlah membuat kebaikan dan kebajikan.Jika tangan dan hati masih ingin mewar-warkan kebaikan dan kebajikan yang dilakukan di media sosial meskipun Tuhan dah menyaksikan kebaikan yang dilakukan, buatlah tanpa mendedahkan aib si penerima.Sebaliknya berceritalah mengenai ketabahan, kegigihan, kekuatan dan kecekalan orang susah menghadapi cabaran hidup dan terus meneruskan kehidupan.Ini kerana belum tentu si pemberi bantuan dapat menandingi kehebatan para si penerima bantuan ini jika mereka diuji dengan kesusahan yang sama.Tuhan lebih tahu.


‘Saya adil ketika lantik menteri’, Dr Mahathir tolak dakwaan utamakan ‘orang Azmin’

Dr Mahathir Mohamad berkata beliau tidak pernah mengabaikan senarai calon menteri dari PKR ketika melantik anggota Kabinet selepas kemenangan Pakatan Harapan (PH) pada Pilihan Raya Umum ke-14 (PRU14) lalu sekali gus menjelaskan menteri-menteri dilantik berdasarkan merit mereka.Mahathir berkata tidak benar dakwaan kononnya beliau mengenepikan pemimpin PKR yang cenderung kepada Anwar Ibrahim dan mengutamakan mereka yang berada di kem bekas timbalan presiden PKR Mohamed Azmin Ali.“Saya tak tahu siapa mereka,” kata bekas perdana menteri itu kepada MalaysiaNow dalam temu bual baru-baru ini di Putrajaya.“Waktu itu, tak berapa jelas. Pertelingkahan antara Azmin dan Anwar belum lagi nampak, orang tak tahu. Kami tahu mereka berdua elak sesama sendiri,” kata Mahathir.Penyokong Anwar mempersoalkan lantikan menteri oleh Mahathir dari PKR dalam barisan Kabinet kerajaan PH yang turut dianggotai Bersatu, DAP, Amanah dan Warisan.Bulan lalu, ahli Parlimen PKR Fahmi Fadzil berkata partinya dan Umno menerima nasib yang sama apabila hirarki parti mereka diketepikan oleh perdana menteri dalam senarai lantikan Kabinet.“Senarai menteri dari PKR dalam pentadbiran Mahathir bukan senarai dari parti,” kata ahli Parlimen Lembah Pantai itu dalam sebuah acara dalam talian.Selepas mengangkat sumpah sebagai perdana menteri pada 2018, Mahathir melantik Azmin yang sebelumnya merupakan menteri besar Selangor bagi mengisi jawatan menteri hal ehwal ekonomi di bawah Jabatan Perdana Menteri.Mahathir turut melantik Zuraida Kamaruddin (perumahan), Saifuddin Abdullah (menteri luar) and Baru Bian (kerja raya).Kesemua mereka dilihat sebagai pemimpin PKR yang tidak sehaluan dengan kem Anwar dalam PKR.Dalam pada itu, Mahathir turut melantik isteri Anwar Dr Wan Azizah Wan Ismail sebagai timbalan perdana menteri yang turut bertanggungjawab terhadap kementerian pembangunan wanita dan keluarga, Saifuddin Nasution Ismail (hal ehwal pengguna), dan Xavier Jayakumar bagi portfolio air, tanah dan sumber asli.Xavier bagaimanapun turut menarik sokongan beliau terhadap Anwar dan seterusnya keluar dari PKR.Mahathir berkata beliau tidak pernah berniat untuk mengutamakan “kem Azmin”.“Saya tengok PKR sebagai PKR. Anwar bukan ahli Parlimen (ketika itu) dan tidak boleh dilantik pegang jawatan menteri, jadi siapa lepas dia?“Lepas dia ialah Azmin. Jadi saya lantik Azmin. Waktu itu pun, saya tak letak dia jawatan paling tinggi. Saya beri jawatan paling tinggi kepada Wan Azizah sebagai timbalan saya. Betul kan?“Namun saya beri Azmin tempat, sementara jawatan-jawatan lain itu saya tak tahu sama ada mereka penyokong Azmin atau Anwar. Kerana pada waktu itu, perbezaan antara mereka tidak ketara.”


Jangkitan Covid-19 dalam kalangan kanak-kanak, bayi membimbangkan, kata menteri

Kes jangkitan virus Covid-19 dalam kalangan bayi dan kanak-kanak kini amat membimbangkan dan menjadi antara golongan yang berisiko dijangkiti virus Covid-19 selepas warga emas.Menteri Kanan (Keselamatan) Ismail Sabri Yaakob berkata perkara itu perlu menjadi peringatan kepada semua agar terus bertanggungjawab melindungi golongan itu daripada dijangkiti.“Data kementerian kesihatan Malaysia (KKM) menunjukkan sehingga hari ini, seramai 48,261 orang kanak-kanak dan bayi telah dijangkiti Covid-19 dengan 6,290 adalah merupakan bayi berumur 18 bulan ke bawah.“Justeru ibu bapa perlulah mengawasi anak-anak seperti mengelakkan mereka bermain di luar rumah, memakai pelitup muka serta kerap menggunakan cecair pembasmi kuman,” katanya dalam kenyataan harian berkenaan perkembangan pelaksanaan perintah kawalan pergerakan (PKP) hari ini.Beliau berkata orang dewasa bertanggungjawab melindungi kanak-kanak dan bayi daripada dijangkiti virus itu.Menurutnya selain mematuhi prosedur operasi standard (SOP) yang ditetapkan, orang dewasa juga perlu melakukan ‘self lockdown’ atau sekatan pergerakan kendiri bagi mengelak diri, anak-anak dan keluarga tersayang terkena jangkitan.


865 kes baru Covid-19, 643 dilaporkan di Sabah

Sebanyak 865 kes baru jangkitan Covid-19 dilaporkan hari ini melibatkan 858 penularan tempatan dan tujuh kes import.Jumlah kes keseluruhan penularan pandemik Covid-19 di Malaysia sebanyak 21,363.Ketua Pengarah Kesihatan Dr Noor Hisham Abdullah berkata sebanyak 455 orang pesakit telah sembuh dan dibenarkan pulang menjadikan jumlah keseluruhan 13,717 atau 64.21%.“Dukacita dimaklumkan terdapat 3 lagi kematian baru dilaporkan hari ini,” katanya dalam sidang media hariannya hari ini.Noor Hisham berkata sebanyak 7,456 kes aktif sedang dirawat di hospital, 99 pesakit kini di tempatkan di Unit Rawatan Rapi (ICU) termasuk 32 memerlukan bantuan alat pernafasan.Mengulas mengenai kes kematian hari ini, Noor Hisham berkata kes kematian ke-188 merupakan seorang lelaki berusia 85 tahun yang menerima rawatan di Hospital Tawau.“Bagi kes kematian ke-189 (kes 21,140), mangsa merupakan seorang lelaki berusia 52 tahun dengan latar belakang penyakit kencing manis manakala kes kematian ke-190 adalah seorang wanita berusia 70 tahun yang menerima rawatan di Hospital Duchess of Kent, Sabah,” katanya.Memperincikan mengenai jumlah kes baru Covid-19 hari ini, beliau berkata Selangor mencatatkan sebanyak 107 kes, diikuti Wilayah Persekutuan Labuan (34); Pulau Pinang (26); Perak (18); Melaka (16); Kuala Lumpur (7); Negeri Sembilan (4); Putrajaya (3); Johor (2) serta masing-masing satu kes di Pahang dan Terengganu.


28% bekalan air di Lembah Klang pulih

Pemulihan bekalan air di 998 kawasan di Wilayah Petaling, Klang/Shah Alam, Gombak, Kuala Lumpur, Hulu Selangor, Kuala Langat dan Kuala Selangor telah mencapai tahap 28% setakat 6 pagi ini.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata berdasarkan pecahan peratusan pemulihan bekalan air mengikut wilayah, Kuala Selangor telah mencapai tahap 75.6%, Hulu Selangor (60.7%), Petaling (60.4%), Shah Alam (40.4%) dan Klang (0.9%).“Sementara itu, peratusan pemulihan di Gombak, Kuala Lumpur dan Kuala Langat masih lagi sifar,” katanya dalam kenyataan hari ini.Gangguan bekalan disebabkan kerja penambahbaikan dan penyenggaraan aset kritikal di Loji Rawatan Air Sungai Selangor fasa 1 (LRA SSP1) yang dimulakan pada 9 pagi, Rabu.Air Selangor menasihatkan pengguna yang telah mendapat bekalan air, agar menggunakannya secara berhemat bagi memastikan proses pemulihan di kawasan masih terjejas berjalan lancar seperti dijadualkan.Pengguna boleh merujuk semua saluran komunikasi rasmi Air Selangor seperti aplikasi Air Selangor, Facebook, Instagram dan Twitter atau hubungi talian 15300.


Korupsi dalam kalangan anggota penguat kuasa semakin kronik, membimbangkan, kata SPRM

Tahap korupsi membabitkan anggota penguat kuasa sebagai barisan hadapan keselamatan negara semakin kronik dan membimbangkan, kata Timbalan Ketua Pesuruhajaya (Operasi) Suruhanjaya Pencegahan Rasuah Malaysia (SPRM) Ahmad Khusairi Yahaya.
Khusairi berkata situasi kebanjiran pendatang asing tanpa izin, pekerja dan pelajar asing di negara ini dilihat sebagai peluang besar kepada segelintir penguat kuasa yang tidak berintegriti untuk mengambil kesempatan mengambil rasuah.
Katanya tidak kira sama ada pendatang asing berkenaan mempunyai permit kerja, visa pelajar apatah lagi “kosong” tanpa permit dan berstatus pendatang tanpa izin, kumpulan ini sering menjadi sasaran kepada penguat kuasa.
“Inilah hakikat yang berlaku dan mendatangkan imej yang amat buruk kepada Malaysia. Tahap korupsi anggota penguat kuasa selaku barisan hadapan keselamatan negara dilihat semakin kronik dan membimbangkan,” katanya dalam satu kenyataan hari ini.
Menurut Khusairi slogan “Malaysia Boleh” sering dijadikan sindiran sinis yang membawa pengertian cukup memedihkan yang mana semua perkara boleh diselesaikan dengan membayar rasuah.
“Maka tidak hairan Malaysia menjadi antara tumpuan pekerja asing mendapatkan pekerjaan, pusat transit dadah di rantau Asia Tenggara, pusat penipuan dan pelaburan palsu antarabangsa, judi dalam talian, Macau scam, pelacuran antarabangsa dan sebagainya.
Kita sering menolak dan menidakkan realiti serta mencari pelbagai alasan untuk menafikannya,” katanya.
Khusairi berkata komen mengenai gejala rasuah dalam kalangan anggota penguat kuasa yang biasa didengar “ia adalah kejadian terpencil” sudah tidak mampu dijadikan alasan menidakkan realiti bagaimana rakusnya anggota penguat kuasa dalam perkara ini.
Menurutnya, rasuah berlaku dalam setiap inci kehidupan seorang pendatang asing ke negara ini termasuk berkaitan proses permohonan kuota pekerja asing oleh syarikat-syarikat.
“Bagi memperoleh kuota ini, syarikat-syarikat terpaksa membayar rasuah untuk memastikan kelulusan kuota dari segi jumlah pekerja asing yang dibawa masuk,” katanya.
Selain itu, menurut Khusairi kegiatan merasuah penguat kuasa juga berlaku di pintu-pintu masuk negara untuk mempercepatkan proses keluar dan masuk bagi pendatang asing yang tinggal melebihi tempoh, terlibat dengan jenayah, disenarai hitam, tidak memenuhi syarat-syarat kemasukan dan sebagainya.
Khusairi berkata gejala rasuah juga berlaku dalam kegiatan penyalahgunaan visa-visa pelajar asing bagi tujuan bekerja, berniaga dan terlibat dalam kegiatan tidak bermoral serta melindungi kegiatan pelacuran, rumah urut, perjudian, Macau scam yang kebanyakan pekerjanya terdiri daripada warga asing.
“Ini adalah sebahagian daripada kesalahan-kesalahan yang berlaku melibatkan pendatang asing di negara ini. Secara tidak langsung, ia juga mewujudkan ruang dan peluang kepada anggota-anggota penguat kuasa untuk mengutip rasuah secara kecil-kecilan, bulanan mahupun bersindiket,” katanya.
Beliau berkata, justeru isu kebanjiran pendatang asing di negara ini tidak boleh dilihat sebagai perkara remeh memandangkan kesannya yang amat buruk kerana ia melibatkan masalah sosial, jenayah, kesihatan dan keselamatan negara.
Khusairi berkata pendedahan SPRM menerusi Op Tropicana, Op Bolos KLIA 1 & 2, Op Lancar dan beberapa siri operasi lain membuktikan isu ini serius dan memerlukan tindakan tegas agensi-agensi penguatkuasaan yang bertanggungjawab.


Kes harian Covid-19 catat 5,666 jangkitan baru

Malaysia merekodkan kes baru sebanyak 5,666 menjadikan kes keseluruhan Covid-19 meningkat sebanyak 2,431,716 kes.6,978 pesakit juga direkodkan sembuh, menjadikan jumlah keseluruhan pesakit sembuh sebanyak 2,327,369.Dalam pada itu, kes yang memerlukan rawatan di unit rawatan rapi (ICU) adalah sebanyak 601 kes di mana 522 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 299 kes di mana 222 adalah kes Covid-19.Dari 5,666 kes harian yang dilaporkan pada hari ini, 107 kes (1.9%) adalah daripada Kategori Tiga, Empat, dan Lima, dan 5,559 kes (98.1%) lagi adalah terdiri daripada Kategori Satu dan Dua.


Mindef puas hati status terkini pembinaan kapal tempur pesisir

Kementerian Pertahanan berpuas hati dengan status terkini proses pembinaan kapal tempur pesisir (LCS) termasuk sebuah daripada enam kapal yang diyakini siap pada tahun hadapan, kata menterinya Mohamad Hasan.
Menurut Mohamad hasil lawatan beliau ke Pangkalan Tentera Laut Diraja Malaysia (TLDM) hari ini mendapati pembinaan kapal-kapal tersebut menepati masa ditetapkan secara berperingkat mengikut kesesuaian masing-masing.
“Untuk kapal pertama, ia telah 70% (siap). Tinggal satu blok sahaja yang perlu dilengkapkan, ia tidak ambil masa. Bahagian enjin, baling-baling, kotak gear telah dimasukkan, tinggal peralatan elektrik dan kemudiannya senjata.
“Saya yakin, kapal pertama ini akan siap pada 2024 sebelum ujian di peringkat pelayaran di laut dan kemudiannya ditauliahkan,” katanya pada sidang media selepas lawatannya hari ini.
Mohamad sebelum ini dilapor berkata kerajaan akan meneruskan projek pembinaan LCS sebagai sebahagian daripada pengukuhan pertahanan negara dan tentera laut dengan usaha itu turut membabitkan Kementerian Kewangan, Kementerian Ekonomi dan Lembaga Tabung Angkatan Tentera (LTAT) bagi merealisasikan penyiapan aset ketenteraan berkenaan.
Dilapor, Kementerian Pertahanan juga sudah berunding untuk membawa kertas projek itu untuk terus berjumpa dengan Kementerian Ekonomi dan Kementerian Kewangan untuk menerangkan perkara yang sebenarnya.
Media sebelum ini melaporkan, Jawatankuasa Kira-kira Wang Negara (PAC) menyatakan kerajaan membayar RM6.083 bilion untuk lima LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.
Laporan dikeluarkan pada 4 Ogos lepas itu turut menyenaraikan sembilan rumusan sebagai punca kepincangan projek pembinaan enam LCS bagi kegunaan TLDM bernilai RM9 bilion.
Pada 2 Oktober lepas, bekas menteri pertahanan Hishammuddin Hussein,dilaporkan berkata pembinaan LCS akan disambung semula selepas semua rundingan dan setiap perjanjian dalam fasa mobilisasi dimuktamadkan pada penghujung Disember tahun lepas.


Malaysia setuju integrasi sistem dengan Indonesia berhubung pekerja asing, kata menteri

Malaysia bersetuju secara dasar untuk mengintegrasikan sistem dengan Indonesia berhubung pengambilan pekerja asing ke negara ini.
Menteri Sumber Manusia M Saravanan berkata langkah itu bagi membolehkan kedua-dua negara mempunyai maklumat mengenai kemasukan pekerja Indonesia ke Malaysia.
“Apabila kita mengadakan perbincangan dengan pihak Indonesia, mereka cadangkan guna One Channel System yang sedia ada di Indonesia, buat masa ini, kita melalui Kementerian Dalam Negeri (KDN) gunakan Sistem Maid Online yang Indonesia berpendapat mereka tiada pengetahuan mengenai pekerja dari Indonesia masuk ke Malaysia.
“Dengan adanya One Channel System mereka akan dapat memantau dan setelah kita berbincang dengan KDN, kita bersetuju dari segi dasar untuk mengintegrasikan sistem sedia ada dengan KDN dan sistem yang dicadangkan oleh Indonesia supaya kedua-dua negara akan ada maklumat,” katanya pada sesi menjawab pertanyaan menteri di Dewan Rakyat hari ini.
Beliau menjawab soalan tambahan Steven Choong Shiau Yoon (PBM-Tebrau) mengenai kesan pembekuan sementara pekerja asing dari Indonesia terhadap sektor-sektor yang memerlukan serta jangka masa bagi menyelesaikan perkara itu.
Saravanan berkata isu pembekuan sementara pekerja asing dari Indonesia itu dijangka diselesaikan dalam masa terdekat.
Beliau berkata pihaknya sedar industri di negara ini memerlukan pekerja asing dalam kadar segera.
Menjawab soalan tambahan Anthony Loke Siew Fook (PH-Seremban) mengenai sama ada terdapat syarat pemansuhan Sistem Maid Online dalam Memorandum Persefahaman Malaysia dan Indonesia, Saravanan berkata tiada sebarang syarat untuk memansuhkan sistem sedia ada.
Saravanan memaklumkan Memorandum Persefahaman (MoU) Malaysia dan Indonesia mengenai Pengambilan dan Penempatan Pekhidmat Domestik Indonesia ditandatangani pada 1 April lepas.
MoU itu membuka laluan kepada kemasukan pekerja Indonesia untuk sektor-sektor lain yang dibenarkan bagi penggajian pekerja asing termasuk pekhidmat domestik Indonesia.
Namun pada 12 Julai lepas, kerajaan Indonesia mengumumkan penangguhan sementara kemasukan pekerja warga Indonesia ke Malaysia ekoran daripada kekeliruan yang timbul dalam mekanisme pengambilan pekhidmat domestik Indonesia ke negara ini.
Terdahulu, Menteri Dalam Negeri Hamzah Zainudin memaklumkan perbincangan kerajaan dan pihak Indonesia mengenai isu pembekuan pekerja asing dari negara itu sudah dimulakan semalam.


Agenda Bumiputera, Keluarga Malaysia terus diperkasa, kata PM

Perdana Menteri Ismail Sabri Yaakob memberi jaminan agenda Bumiputera akan terus diperkasa dan tidak akan diabaikan, sebagaimana termaktub dalam Perkara 153 Perlembagaan Persekutuan yang memberi hak dan keistimewaan Melayu dan anak negeri, iaitu pribumi Sabah dan Sarawak serta kepentingan sah kaum lain.Perkara itu dinyatakan dalam Agenda Bumiputera dan Keluarga Malaysia iaitu fokus keenam dalam Rancangan Malaysia Ke-12 (RMK12) bagi mencapai pembangunan sosioekonomi lebih adil, saksama dan inklusif.“Hasrat kerajaan adalah untuk mencapai pembangunan sosioekonomi yang lebih adil, saksama dan inklusif selaras dengan semangat Keluarga Malaysia.“Agenda ini akan diterap dalam pelaksanaan semua dasar bagi memastikan ia menjadi komponen yang diberi keutamaan pada segenap peringkat dan aspek pembangunan,” katanya ketika membentangkan usul mengenai RMK12 (2021-2025) di Dewan Rakyat hari ini.Perdana menteri berkata kerajaan sedar bahawa sebilangan besar Bumiputera masih berpendapatan rendah serta miskin berbanding etnik lain, dengan jurang pendapatan penengah antara Bumiputera dan Cina semakin melebar, iaitu empat kali ganda pada 2019 berbanding 1989.Menurut perdana menteri, syarikat berkaitan kerajaan (GLC) dan syarikat pelaburan berkaitan kerajaan serta sektor swasta akan bersama dalam menjayakan agenda tersebut.Ismail berkata akses dan peluang pendidikan serta pembangunan modal insan, termasuk huffaz (huffaz al-Quran) akan diperkukuh bagi meningkatkan penyertaan Bumiputera dalam aktiviti ekonomi.Antara inisiatif yang akan dilakukan adalah latihan dalam bidang teknikal dan profesional supaya menjadi pakar dalam pelbagai bidang serta kemahiran untuk kerjaya masa hadapan, seperti penganalisis dan saintis data dan pakar data raya.Ismail berkata dalam usaha menyelaras semua inisiatif berkenaan, Bahagian Kemakmuran Bumiputera dengan mandat dan fungsi yang lebih jelas akan diwujudkan semula melalui penugasan semula pegawai di setiap kementerian dan agensi kerajaan.“Langkah ini adalah bagi menambah baik tadbir urus pelaksanaan agenda Bumiputera. Satu rangka kerja tindakan pembangunan Bumiputera akan diumumkan pada penghujung tahun ini,” katanya sambil menjelaskan rangka kerja itu memperincikan inisiatif utama dalam merealisasikan aspirasi meningkatkan status sosioekonomi Bumiputera.


Imej satelit tunjuk pembentukan pangkalan Wagner di Belarus

Imej satelit sebuah pangkalan tentera di tenggara ibu negara Belarus, Minsk dilihat menunjukkan kemudahan baharu yang ditubuhkan sejak kebelakangan ini, mencadangkan pembinaan pantas pangkalan untuk Wagner, syarikat upahan Rusia di sebalik pemberontakan yang gagal.
Media Rusia melaporkan bahawa Wagner, yang ketuanya Yevgeny Prigozhin tiba di Belarus pada hari Selasa, boleh menubuhkan pangkalan baharu di kemudahan tentera kosong berhampiran bandar Asipovichi, kira-kira 90km dari Minsk.
Imej yang dirakam oleh satelit Sentinel 2 Agensi Angkasa Eropah pada 27 Jun menunjukkan deretan struktur panjang di kampung berhampiran Tsel, di padang yang kelihatan kosong pada 14 Jun.
Reuters tidak dapat mengesahkan sifat pembinaan.
Imej-imej tersedia secara umum melalui carian di laman sesawang ESA.
Presiden Belarus Alexander Lukashenko menjemput Wagner untuk menubuhkan operasi di negaranya sebagai sebahagian daripada perjanjian yang menamatkan pemberontakan pada Sabtu.
Presiden Rusia Vladimir Putin berkata pejuang Wagner bebas sama ada untuk berpindah ke Belarus, menyertai tentera Rusia atau pulang ke rumah, berikutan pemberontakan, yang katanya telah mengancam untuk membawa perang saudara ke Rusia.
Prigozhin berkata beliau melancarkan pemberontakan untuk menuntut perubahan dalam kepimpinan tentera yang dipersalahkannya susulan kegagalan dalam perang di Ukraine, dan untuk menghalang pemusnahan pasukannya selepas diarahkan tunduk kepada kawalan Kementerian Pertahanan.


Wanita rugi RM395,200 akibat ‘love scam’ lelaki London

Terpedaya dengan jerat cinta lelaki dipercayai dari London dikenali menerusi media sosial, seorang wanita berputih mata apabila menjadi mangsa penipuan serta mengalami kerugian kira-kira RM395,200.Ketua Polis Johor Ayob Khan berkata wanita berusia 23 tahun yang juga seorang peniaga dan baru kematian suami itu membuat laporan polis pada 17 September lepas setelah menyedari ditipu individu terbabit.Beliau berkata mangsa mengenali individu berkenaan menerusi laman Instagram yang menggunakan nama “CHONGWEI4580” sejak April lepas dan berhubung menerusi aplikasi WhatsApp sepanjang perkenalan hingga jatuh cinta.Menurutnya, bagaimanapun individu itu menghubungi mangsa pada 10 September lepas kerana kononnya bersimpati dengan nasib mangsa yang kematian suami serta ingin mengirimkan barangan mengandungi wang tunai sebanyak AS$950,000 kepada mangsa.“Pada tiga hari kemudian mangsa menerima e-mel daripada sebuah syarikat penghantaran yang meminta mangsa menjelaskan bayaran sebanyak RM6,200 untuk melepaskan barangan itu daripada kastam.“Bagaimanapun, individu itu mengugut mangsa untuk membuat bayaran tersebut dan bayaran lain yang diarahkannnya, dan sekiranya enggan berbuat demikian, mangsa akan ditangkap kerana bersubahat dalam aktiviti pengubahan wang haram,” katanya dalam kenyataan, di Johor Bahru semalam.Ayob berkata disebabkan ketakutan, mangsa mengikuti segala arahan itu dan membuat sebanyak 24 transaksi pembayaran dalam tempoh tiga hari bermula 13 September secara dalam talian, ke 11 akaun berbeza dengan jumlah sebanyak RM395,200.“Sehingga kini mangsa tidak menerima sebarang kiriman yang dijanjikan dan menyedari bahawa ditipu,” katanya.Ayob berkata, kes disiasat mengikut Seksyen 420 Kanun Keseksaan dan jika disabitkan kesalahan boleh dikenakan hukuman penjara maksimum 10 tahun serta boleh dikenakan sebatan dan denda.Sehubungan itu, beliau menyeru orang ramai supaya lebih berhati-hati dan peka terhadap trend jenayah ketika ini terutama melibatkan transaksi, pelaburan dan perkenalan dalam talian menerusi media sosial.“Gunakan aplikasi semakan atas talian yang diperkenalkan pihak berkuasa seperti ‘Semak Mule’ sebelum melakukan sesuatu transaksi kewangan,” katanya.


Dua anak Jamaludin Jarjis berjaya batal saman nenek berhubung RM2.29 juta

Dua anak Jamaludin Jarjis hari ini berjaya membatalkan saman yang difailkan nenek mereka, berhubung pengagihan wang tunai RM2.29 juta milik arwah yang disimpan di dalam akaun bank tempatan dan luar negara.
Hakim Mahkamah Tinggi Hayatul Akmal Abdul Aziz membenarkan permohonan Nur Anis Jamaludin, 37, dan Ikhwan Hafiz Jamaludin, 35, selaku defendan untuk membatalkan saman Aminah Abdullah, 88, yang merupakan ibu Jamaludin pada prosiding kes saman itu yang berlangsung secara dalam talian hari ini.
Hakim Hayatul Akmal membenarkan permohonan dua beradik itu dengan alasan kes saman berkenaan tidak boleh dikekalkan berdasarkan prinsip undang-undang res judicata, kerana fakta sama yang dikemukakan dalam kes berasingan sudah didengar dan diputuskan oleh Mahkamah Tinggi.
Mahkamah juga memutuskan tuntutan saman itu adalah bersifat menindas terhadap kedua-dua defendan dan merupakan satu penyalahgunaan proses mahkamah.
Oleh itu, Hakim Hayatul Akmal memerintahkan Aminah selaku plaintif membayar kos RM15,000 kepada setiap defendan dalam masa 14 hari.
Perkara itu disahkan peguam K Shanmuga yang mewakili Nur Anis dan Ikhwan Hafiz serta peguam Wan Zafran Pawancheek, yang mewakili Aminah.
Berdasarkan pernyataan tuntutan yang difailkan pada 31 Mei tahun lepas, Aminah mendakwa kedua-dua cucunya itu selaku pentadbir bersama atau pentadbir terkini, mempunyai kawalan ke atas wang berjumlah RM21.3 juta dalam akaun Jamaludin di bank tempatan dan asing.
Aminah mendakwa beliau berhak terhadap satu perenam daripada jumlah yang disimpan dalam akaun itu, iaitu RM2.29 juta berdasarkan kaedah faraid.
Pada 13 Ogos tahun lepas, Mahkamah Tinggi di sini membenarkan permohonan Aminah untuk memasukkan tiga juta unit saham syarikat Rantai Wawasan Sdn Bhd dalam senarai harta pusaka peninggalan Allahyarham Jamaludin.
Bagaimanapun, hakim Mohd Firuz Jaffril menolak permohonan Aminah untuk mengisytiharkan bahawa enam juta unit saham dalam syarikat Alpine Motion Sdn Bhd dan dua unit saham dalam syarikat Ivory Insight Sdn Bhd, adalah sebahagian daripada harta pusaka peninggalan Jamaludin.
Pada 4 April 2015, Jamaludin, yang juga bekas duta Malaysia ke Amerika Syarikat, ketika itu berusia 64 tahun, bersama lima lagi maut apabila helikopter yang mereka naiki dari Pekan, Pahang ke Kuala Lumpur, terhempas di kawasan kebun getah di Kampung Sungai Pening, Semenyih pada 4.55 petang.
Turut maut juruterbangnya Clifford William Fournier; Ketua Setiausaha Sulit kepada bekas perdana menteri Najib Razak, Azlin Alias; ahli perniagaan Tan Huat Seang; pegawai peribadi Jamaludin, Razakan Seran; serta seorang wanita yang dikenali sebagai Aidana Baizieva.


PN, BN dan GPS perlu bergabung untuk kestabilan politik, kata setiausaha agung Bersatu

Setiausaha Agung Bersatu Hamzah Zainudin mencadangkan diwujudkan satu gagasan besar menggabungkan Perikatan Nasional (PN), Barisan Nasional (BN) dan Gabungan Parti Sarawak (GPS) bagi menjulang wawasan dan aspirasi diperjuangkan oleh parti-parti politik yang bergabung di bawahnya.“Oleh itu, satu piagam persefahaman politik antara tiga gabungan parti besar ini harus segera direalisasikan.“Dengan termeterainya piagam ini, rakyat akan lebih yakin bahawa gagasan tersebut mempunyai kestabilan politik yang kukuh serta keupayaan untuk terus mentadbir negara melalui dasar-dasar bagi memajukan ekonomi, membangunkan negara dan membela rakyat di masa hadapan,” kata Hamzah yang juga menteri dalam negeri dalam satu kenyataan hari ini.Beliau berkata, sebagai sebuah gagasan yang inklusif, semua pemimpin parti yang bergabung di dalamnya harus diberikan ruang dan peluang yang sama untuk menyuarakan pendapat serta pandangan masing-masing.“Dengan mengambil kira kehendak semua parti tidak kira besar atau kecil, tidak kira mewakili mana-mana bangsa, kaum dan agama, gagasan ini nanti mampu melahirkan satu manifesto yang benar-benar memenuhi keperluan seluruh lapisan rakyat Malaysia.“Saya yakin sekiranya semua pemimpin benar-benar ikhlas untuk menentukan masa hadapan negara yang lebih baik, insya-Allah tanah air ini akan menjadi sebuah negara kebanggaan rakyatnya dan disegani dunia.”Hamzah berkata, PN ditubuhkan atas persefahaman yang termeterai antara Presiden Bersatu Muhyiddin Yassin, Presiden Umno Ahmad Zahid Hamidi dan Presiden PAS Abdul Hadi Awang selepas Dr Mahathir Mohamad meletakkan jawatan sebagai perdana menteri pada akhir Februari.Katanya, penubuhan kerajaan baru PN itu disokong sepenuhnya Presiden PBB merangkap Pengerusi Gabungan Parti Sarawak, Abang Johari Openg, Presiden Star Jeffrey Kitingan dan Presiden PBS Maximus Ongkili.Menurut Hamzah, semua ketua-ketua parti tersebut sebulat suara bersetuju untuk memperakukan Muhyiddin sebagai calon perdana menteri yang baru dan kesepakatan tersebut diperkenan Yang di-Pertuan Agong.


Kelantan benar solat Jumaat, lima waktu mulai hari ini

Majlis Agama Islam dan Adat Istiadat Melayu Kelantan (Maik) membenarkan pelaksanaan solat Jumaat dan solat fardu lima waktu di seluruh masjid negeri, bandar, jajahan, mukim, serta surau dan musala, berkuat kuasa mulai hari ini.Yang Dipertua Maik Tengku Mohamad Rizam Abdul Aziz berkata kebenaran pelaksanaan solat berkenaan dalam tempoh Fasa Dua Pelan Pemulihan Negara (PPN) itu bagaimanapun hanya dibenarkan kepada jemaah yang terdiri daripada kakitangan masjid dan jemaah terpilih sahaja.“Seramai 40 jemaah dibenarkan bagi solat fardu Jumaat di seluruh masjid negeri, bandar, jajahan dan mukim bermula esok dan had bilangan jemaah yang sama turut dibenarkan bagi pelaksanaan solat fardu lima waktu di masjid negeri, bandar, jajahan, mukim, surau dan musala.“Pelaksanaan solat fardu Jumaat dan solat fardu lima waktu berkenaan turut mendapat perkenan Sultan Kelantan Sultan Muhammad V sebagai ketua agama Islam negeri,” katanya dalam kenyataan di Kota Bharu malam tadi.Rizam yang juga Tengku Temenggong Kelantan berkata kakitangan masjid dan para jemaah yang hadir wajib menerima dos lengkap suntikan vaksin.Rizam berkata penerima vaksin jenis Pfizer, AstraZeneca dan Sinovac wajib melepasi hari ke-14 daripada tarikh suntikan dos kedua sebelum dibenarkan solat di masjid, surau dan musala.“Manakala bagi penerima vaksin satu dos suntikan Johnson & Johnson dan CanSino, perlu melepasi hari ke-28 daripada tarikh suntikan, selain kakitangan masjid dan para jemaah yang hadir diwajibkan memakai pelitup muka dan digalakkan memakai dua lapis pelitup muka.“Masa aktiviti di dalam masjid, surau, musala juga perlu disingkatkan untuk aktiviti yang wajib sahaja iaitu satu jam sebelum solat Jumaat dan 30 minit bagi solat fardu,” katanya.Rizam berkata pengurusan masjid, surau, musala hendaklah membuat penandaan antara jemaah dengan jarak sekurang-kurangnya dua meter selain membuka semua pintu, tingkap dan kipas bagi memastikan sistem pengudaraan yang baik dan selamat.“Tiada perkumpulan dibenarkan selepas selesai aktiviti di masjid selain semua aktiviti-aktiviti lain seperti kuliah, tadarus dan lain-lain adalah tidak dibenarkan,” katanya.Rizam berkata pihak Maik amat mengharapkan kerjasama daripada semua pihak terutama umat Islam secara amnya dalam melaksanakan ketetapan ini dan tindakan sewajarnya akan diambil di atas kegagalan untuk mematuhi prosedur operasi standard (SOP) ini.


KKM sedang kemas kini SOP Covid-19, kata Zaliha

Kementerian Kesihatan (KKM) sedang mengemas kini prosedur operasi standard (SOP) Covid-19 yang akan diumumkan dalam masa terdekat.
Menteri Kesihatan Dr Zaliha Mustafa berkata ia susulan pengumuman Pertubuhan Kesihatan Sedunia (WHO) pada 5 Mei lepas yang memutuskan bahawa Covid-19 bukan lagi dikategorikan sebagai kecemasan kesihatan global (PHEIC).
Bagaimanapun, beliau menasihati rakyat Malaysia untuk kekal mengamalkan SOP sedia ada dan keselamatan kendiri termasuk memakai pelitup muka ketika di tempat awam terutama mereka yang bergejala, mensanitasi tangan serta menjaga kebersihan diri.
“Kami di KKM sedang membincangkan langkah perlindungan terkini yang akan dilaksanakan kepada rakyat dalam masa terdekat meskipun Covid-19 tidak lagi menjadi kecemasan kesihatan yang menjadi kepentingan antarabangsa ataupun PHEIC,” katanya menerusi video yang dimuat naik di laman Facebook hari ini.
Dilaporkan, WHO memutuskan bahawa pandemik Covid-19, yang telah mengorbankan lebih 6.9 juta nyawa di seluruh dunia, tidak lagi dikategorikan sebagai kecemasan kesihatan antarabangsa selepas ia melanda sejak tiga tahun lepas.


KKM beri amaran peningkatan kes denggi dalam negara

Ketua Pengarah Kesihatan Dr Noor Hisham memberi amaran mengenai peningkatan kes denggi dalam negara, di mana jumlah kes demam denggi tertinggi bagi minggu epidemiologi 15-21 Mei direkodkan sebanyak 1,420, meningkat 32.2% iaitu sebanyak 346 kes.Dalam sebuah kenyataan, beliau berkata ia merupakan jumlah kes tertinggi pernah dilaporkan sejak 2021.Menurutnya, setakat ini, sebanyak 16,145 kes keseluruhan dicatatkan berbanding 10,597 kes bagi tempoh yang sama tahun lalu, meningkat sebanyak 5,548 kes (52.4%) berbanding 2021.Walaupun tiada kematian akibat denggi dilaporkan pada minggu ke-20 epidemiologi, sebanyak sembilan kematian akibat komplikasi denggi dilaporkan berbanding tahun ini berbanding lima kes kematian bagi tempoh yang sama pada tahun 2021. “Dalam keadaan penularan jangkitan demam denggi yang tinggi ketika ini, setiap lapisan masyarakat perlu bertindak proaktif dengan memastikan persekitaran premis kediaman, tempat kerja dan sebagainya bebas dari tempat pembiakan nyamuk Aedes,”katanya.


Tommy Thomas cerita bagaimana cuba penuhi permintaan India jadikan Zakir Naik tiada kewarganegaraan

Bekas peguam negara, Tommy Thomas mengatakan berusaha keras dengan meminta pihak berkuasa negara ini mengusir Dr Zakir Naik selepas menerima permintaan daripada wakil negara India untuk memastikan pendakwah bebas itu tiada kewarganegaraan.Perkara tersebut didedahkan menerusi buku terbaru Tommy bertajuk “My Story: Justice in the Wilderness”, dengan mendedahkan pertemuannya bersama pesuruhjaya tinggi India ke Malaysia, yang memberitahu beliau bahawa New Delhi tidak berminat Naik dihantar pulang ke India kerana publisiti yang bakal diterima akan menyokong pendakwah bebas itu.“Sebaliknya, pemerintah India mengehendaki Malaysia mengusirnya dari negara ini. Ke mana Zakir pergi selepas itu bukan masalah Malaysia, dan India akan gembira jika masalah membabitkan hubungan dua hala itu hilang,” tulis Thomas.Mridul Kumar menjadi pesuruhjaya tinggi India ke Malaysia sejak Februari 2018.Thomas mengatakan selepas mengadakan perbincangan, beliau kemudian bertindak menyakinkan perdana menteri ketika itu, Dr Mahathir Mohamad untuk mengusir Naik tanpa perlu mengaitkan dengan negara ketiga.Namun, katanya Mahathir bimbang Naik dibiarkan tanpa negara, dan Thomas mengatakan ia bukan perkara yang perlu dibimbangkan.“Saranan saya agar Zakir diusir dari Malaysia, dan itu terpulang kepadanya untuk pergi mana sahaja selain India, tetapi ia tidak diterima oleh perdana menteri,” kata Thomas, dan menambah Mahathir mengatakan akan menguruskan perkara itu sendiri.Pemerintah India menuduh Naik terlibat dengan pengubahan wang haram dan memperoleh aset daripada kegiatan jenayah, termasuk menyebarkan pengaruh negatif dan keganasan, tetapi dakwaan itu dinafikan pendakwah bebas itu.Naik, yang memiliki status penduduk tetap diberikan oleh pentadbiran kerajaan Barisan Nasional sebelum ini, menyatakan kesediaan untuk menghadapi pertuduhan di India dan sebagai balasan diberi jaminan tidak akan dipenjarakan sebelum didapati bersalah.Pada Ogos 2019, Mahathir menolak permintaan beberapa kumpulan di negara ini untuk menghantar pulang Naik, dengan mengatakan kerajaan bertanggungjawab bagi memastikan keselamatan pendakwah bebas itu.Thomas di dalam bukunya menggelar Naik sebagai “jahat” dan mencadangkan Naik diekstradisi bagi dibicarakan di India “berkemungkinan menyalakan sentimen perkauman orang Melayu”.Thomas mengatakan Naik dianggap sebagai wira dalam kalangan orang Islam seperti sambutan yang diterimanya di Kelantan.“Zakir mampu bertutur dan menulis dalam bahasa Inggeris. Namun, dia memiliki ramai pengikut dalam kalangan orang Islam yang tidak fasih berbahasa Inggeris,” tulisnya.


Zafrul perlu berbaik dengan kluster mahkamah untuk jadi ‘poster boy’ BN Selangor

Kekalahan Barisan Nasional (BN) yang tidak dijangka di Selangor pada Pilihan Raya Umum (PRU) 2008 mengejutkan ramai pihak apabila pembangkang Pakatan Rakyat (PR) buat pertama kali mengambil alih negeri paling kaya dalam Malaysia itu.
Kemenangan PR yang diteruskan semasa pembentukan Pakatan Harapan (PH) kekal sehingga ke hari ini.
Selepas tiga penggal, BN kini menyasarkan semula usaha untuk mengambil Selangor daripada PH.
Keyakinan itu mungkin didasarkan atas keadaan PH yang dilihat lemah sejak akhir-akhir ini, dengan kekalahan teruk berturut-turut di PRN Melaka, Johor dan Sarawak.
Pemerhati politik sebelum ini berpendapat bahawa BN Selangor di bawah kendalian pengerusinya Noh Omar sukar untuk merampas negeri itu.
Kini gabungan itu menerima wajah baru apabila menamakan Menteri Kewangan, Tengku Zafrul Aziz sebagai bendahari BN Selangor.
Zafrul yang sebelum ini ahli Umno Lembah Pantai dijangka menjadi calon di kerusi Parlimen Kuala Selangor yang kini disandang oleh Dr Dzulkefly Ahmad dari Amanah.
Oh Ei Sun, felo kanan dari Singapore Institute of International Affairs berkata, BN dijangka bakal mempolemikkan isu banjir dan bekalan elektrik bagi menambat hati pengundi, selain mengeksploitasi isu kelemahan PKR selepas ketiadaan Mohamed Azmin Ali.
Katanya, idea membawa Zafrul ke Selangor ialah untuk membawa wajah yang lebih segar dan profesional.
Ini kerana BN menyasarkan pengundi bandar dan terpelajar di negeri tersebut.
"Saya fikir kepimpinan kanan Umno masih berbelah-bahagi sama ada untuk menamakan beliau calon menteri besar, kerana dia tidak berpihak kepada faksi arus perdana Umno," katanya kepada MalaysiaNow merujuk kepada kem Presiden Umno Ahmad Zahid Hamidi.
Katanya, Zafrul sebagai menteri kewangan perlu mempertahankan 1MDB atau bekas perdana menteri Najib Razak jika mahu diterima kumpulan kluster mahkamah.
Zafrul sebelum ini pernah menjawab dakwaan Najib mengenai hutang 1MDB.
Pada 2 Ogos lalu beliau memaklumkan kepada Parlimen kerajaan perlu membayar faedah 1MDB sebanyak 1.57 bilion pada 2022.
"Kelihatan Noh Omar agak melawan dengan kepimpinan tertinggi dalam Umno, namun akhirnya keputusan barisan calon negeri masih perlu diluluskan kepimpinan," tambahnya.
Wajah segar untuk BN
Penganalisis politik Ahmad Atory Hussain berkata, meskipun namanya masih baru sebagai ahli politik, Zafrul boleh dianggap sebagai calon “heavyweight” yang boleh dijadikan ayam tambatan, malah menggantikan Noh di Selangor.
"Pertimbangannya ialah kalau Tengku Zafrul mampu menguruskan kewangan negara sebagai menteri kerajaan persekutuan, masakan beliau tidak mampu mengurus sebuah negeri seperti Selangor?"
"Dalam suasana PKR tidak begitu memberangsangkan, ada peluang untuk BN bangkit dan merampas Selangor pada kali ini," katanya.
Atory merujuk kepada kelemahan pembangkang yang berpecah dan tidak mempunyai arah tuju, walaupun semua parti sudah diletakkan dalam “mood” PRU15.
Namun Atory berkata, kemenangan BN di Selangor ialah dengan syarat bergabung dengan PAS.
"Kalau BN bertanding solo, sukar BN hendak menang apatah lagi menawan Selangor, kecuali jika BN ada keajaiban," katanya.
Gabungan dengan PAS mungkin sudah terkubur apabila parti Islam itu memilih untuk bersama Bersatu dalam Perikatan Nasional (PN) untuk PRU15.


India keluar amaran gelombang panas di 7 negeri

Jabatan Meteorologi India mengeluarkan amaran gelombang haba di tujuh negeri, kata pegawai pada Ahad, lapor Xinhua.
Gelombang haba berkemungkinan besar berlaku di beberapa kawasan di Uttar Pradesh dan Gangetic West Bengal, Jharkhand, selatan Haryana, barat Rajasthan, Chhattisgarh dan utara Madhya Pradesh.
Cuaca panas dan tidak selesa dijangka berlaku di Odisha dalam tempoh lima hari akan datang selain di wilayah Konkan, Andhra Pradesh, Tamil Nadu dan Kerala sehingga Isnin.


Calon MB PH akan dimuktamad selepas menang PRN, kata SU agung PKR

PKR belum lagi memikirkan atau menawarkan diri meletakkan mana-mana calon parti itu bagi mengisi jawatan menteri besar Johor, jika Pakatan Harapan (PH) diberi mandat pada pilihan raya negeri (PRN) Sabtu ini.Setiausaha Agung PKR Saifuddin Nasution Ismail berkata parti itu kini lebih memfokuskan kepada kepada kemenangan dan calon menteri besar hanya akan dimuktamadkan selepas memenangi pilihan raya serta setelah berbincang dengan parti komponen PH lain.“Kita masih tidak mempunyai nama, kita sekarang ini hanya fokus untuk menawarkan calon yang terbaik, calon yang telah memberikan perkhidmatan terbaik dan berusaha untuk melawan memberikan perkhidmatan yang terbaik.“Kita juga belajar daripada pengalaman setiap pilihan raya yang telah kita sertai dan berusaha untuk memperbaiki setiap kesilapan pada pilihan raya terdahulu,” katanya kepada pada sidang media bersama calon-calon PKR Zon Tengah di Pusat Khidmat Rakyat Dewan Undangan Negeri (DUN) Semerah hari ini.Beliau juga yakin dengan calon PKR yang bertanding di zon tengah berdasarkan rekod calon-calon berkenaan sebelum ini.Katanya dua calon berkenaan merupakan bekas ahli Dewan Undangan Negeri, seorang bekas menteri dan seorang lagi merupakan bekas exco dalam pentadbiran kerajaan Johor, selain meletakkan seorang muka baharu dalam kalangan wanita.Hari pengundian bagi PRN Johor ditetapkan pada Sabtu ini manakala pengundian awal akan berlangsung esok.


RM1.6 bilion diperlu untuk subsidi minyak masak tahun ini, kata menteri

Sebanyak RM1.6 bilion diperlukan bagi melaksanakan program Skim Penstabilan Harga Minyak Masak Bersubsidi (COSS) pada tahun ini, kata Timbalan Menteri Perdagangan Dalam Negeri Dan Kos Sara Hidup (KPDN) Fuziah Salleh.
Beliau berkata jumlah peruntukan yang dikemas kini itu adalah berdasarkan ketetapan dasar bagi menyediakan sebanyak 60,000 metrik tan sebulan atau kira-kira 60 juta paket minyak masak 1 kilogram (kg).
"Secara amnya, jumlah peruntukan atau dana bagi menyediakan minyak masak bersubsidi adalah tertakluk pada pergerakan harga minyak sawit mentah (CPO). Sekiranya CPO meningkat maka, dana yang diperlukan untuk laksanakan program juga meningkat.
"Oleh demikian, peruntukan yang telah dikemas kini bagi melaksanakan COSS pada 2022 adalah sebanyak RM2.42 bilion subsidi tambahan, manakala untuk 2023 jumlah peruntukan diperlukan dianggarkan sebanyak RM1.6 bilion dan tertakluk pada pergerakan naik turun harga CPO," katanya.
Beliau menjawab pertanyaan Lim Lip Eng (PH-Kepong) mengenai dana dan jumlah subsidi minyak masak yang telah diluluskan pada 2022 dan 2023, serta nama-nama syarikat yang diberi kelulusan tersebut pada sesi soal jawab pada persidangan Dewan Rakyat hari ini.
Fuziah berkata sebelum ini jumlah peruntukan atau dana yang diumumkan melalui Belanjawan bagi pelaksanaan COSS adalah sebanyak RM400 juta bagi 2022 dan RM500 juta untuk 2023.
Sementara itu, menyentuh mengenai penyediaan minyak masak bersubsidi, beliau berkata Kementerian Perdagangan Dalam Negeri dan Kos Sara Hidup (KPDN) telah melantik sebanyak 366 syarikat pembungkus di seluruh negara untuk membekalkan minyak masak bersubsidi di pasaran.
Menjawab soalan tambahan Datuk Rosol Wahid (PN-Hulu Terengganu) berhubung kelewatan bayaran tuntutan pihak pembungkus sehingga menjejaskan bekalan minyak masak di pasaran, Fuziah berkata KPDN telah mengambil langkah proaktif dengan memperkenalkan sistem ECOSS bagi mengatasi isu itu.
"Sistem digital ini perlu didaftarkan semua kilang penapis minyak, pembungkus semula, pemborong dan peruncit supaya kita boleh kawal selia seluruh rantaian bekalan. Jadi tidak lagi berlaku keadaan sebelum ini melibatkan tuntutan palsu.
"Jadi proses ini mengambil masa sedikit dan itu antara punca kelewatan, tetapi masalah tersebut sudah diselesaikan dan Insya-Allah pada masa hadapan tidak akan berlaku lagi kelewatan pembayaran," katanya.


Kerajaan persekutuan jamin bekalan, Pulau Pinang batal hasrat beli vaksin

Kerajaan Pulau Pinang telah membatalkan hasrat untuk memperoleh bekalan vaksin Covid-19 sendiri memandangkan bekalan vaksin tidak lagi menjadi isu dan menyasarkan untuk meningkatkan kadar vaksinasi harian antara 25,000 hingga 30,000, menjelang Julai depan.Ketua Menteri Chow Kon Yeow berkata kerajaan Persekutuan telah menjelaskan bahawa bekalan Vaksin Covid-19 tidak lagi menjadi masalah dan memperuntukkan tambahan 500,000 dos vaksin kepada Pulau Pinang.“Oleh itu, usaha seterusnya kerajaan negeri adalah untuk memastikan kita memiliki tenaga kerja mencukupi dan menambahkan lebih banyak pusat pemberian vaksin (PPV) agar dapat mencapai sasaran tersebut. Kita perlu mengatasi dua isu itu, serta menguruskan sumber dengan baik.“Senario terbaik adalah untuk menyelesaikan (vaksinasi) menjelang Ogos atau September tahun ini, atau setidak-tidaknya menjelang Oktober,” katanya dalam sidang media selepas melawat dan menerima suntikan vaksin AstraZeneca di PPV, Spice Arena hari ini.Menurutnya, terdapat enam pusat pemberian vaksin hospital swasta (PPVHS) di negeri itu yang menyasarkan memberi antara 50 hingga 200 dos suntikan vaksin setiap hari selain 13 pusat pemberian vaksin general practitioner (PPVGP) yang bertujuan untuk memberi suntikan vaksin sehingga 90 dos, setiap minggu.Mengulas mengenai operasi PPV Spice Arena yang bermula hari ini hingga 27 Julai, Chow berkata sejumlah 112,350 penduduk Pulau Mutiara itu telah mendaftar secara sukarela untuk vaksin Covid-19 AstraZeneca dengan 31,928 terdiri daripada mereka yang melebih umur 60 tahun sementara selebihnya 80,422 berumur antara 18 hingga 59 tahun.PPV Spice Arena, yang akan beroperasi mulai 8 pagi hingga 9 malam setiap Isnin hingga Jumaat dan 8 pagi hingga 5 petang, Sabtu dan Ahad.PPV ini akan memberi sebanyak 1,000 dos suntikan vaksin sehari untuk tiga hari pertama, dan akan meningkatkan kapasiti kepada 3,000 sehari semasa hari bekerja dan 2,000 dos sehari pada hujung minggu.


Doktor guna TikTok dalam misi lawan maklumat palsu

Dr Samhan Awang menjalani jadual yang sibuk setiap hari.Dari saat menjejakkan kaki di Klinik Perubatan Hijraa Chendering, Kuala Terengganu, sehingga pulang ke rumah, dia melayani pesakit dengan pelbagai masalah kesihatan.Samhan komited dalam usahanya merawat pesakit yang menghidap penyakit kronik, dan bahkan, jika perlu dia sendiri akan ke rumah pesakit jika mereka tidak dapat datang ke kliniknya.Pada usia 34 tahun, Samhan sudah biasa dengan tekanan dan kesibukan sebagai seorang doktor perubatan.Namun, walaupun sibuk, lelaki ini juga memainkan peranan lain.Samhan juga turut dikenali sebagai pencipta kandungan di platform perkongsian video di TikTok, satu peranan yang dimulakannya sejak Disember tahun lalu.Sekurang-kurangnya, doktor kelahiran Kelantan itu akan menyiarkan dua video setiap hari.Topik-topik video TikTok Samhan merangkumi pelbagai topik berkisar kesihatan, dari menangani kekejangan haid sehinggalah bagaimana cara mengatasi kemurungan selepas bersalin.Klip-klip video Samhan mendapat sambutan ramai dan menarik jutaan penonton.Setakat ini, dia memiliki sekitar 544,700 pengikut di TikTok.Videonya yang paling popular hingga kini adalah panduan langkah demi langkah bagaimana mengurangkan sakit belakang.Video pendek itu dilihat lebih dari 8.7 juta kali.Samhan, yang sebelum ini berkongsi nasihat perubatan di Twitter dan Facebook berkata membuat video TikTok memerlukan lebih banyak kerja.Antara sebabnya termasuk platform itu mengenakan had masa 60 saat bagi setiap klip video.Ini bermakna Samhan terpaksa mengerah kreativitinya untuk memasukkan sebanyak mungkin maklumat dalam masa satu minit.Sudah tentu apa yang dilakukan Samhan adalah satu perkara yang rumit apatah lagi kandungan-kandungannya adalah nasihat perubatan yang biasanya kompleks untuk dijelaskan.“Pada masa ini, saya buat video kepada beberapa bahagian (untuk satu topik) bagi memastikan tidak ada butiran penting yang tercicir.“Namun bagi penonton, saya nasihatkan baca juga tentang perkara itu,” kata Samhan kepada MalaysiaNow.Dalam meningkatkan kualiti klip-klip videonya, Samhan sedar beberapa penjelasan yang dilakukan beliau boleh disampaikan dengan lebih baik.Sebagai pencipta kandungan TikTok, Samhan berusaha untuk cuba menyiarkan dua hingga tiga video setiap hari, namun hal ini bergantung kepada jadualnya di klinik.Ketika ditanya mengapa dia komited dalam usahanya membina kandungan di TikTok walaupun beban kerja hariannya sudah cukup berat, Samhan yakin penting untuk mendidik masyarakat mengenai masalah kesihatan, terutama ketika terlalu banyak maklumat palsu dalam talian.“Tujuan utama saya adalah untuk mendidik dan memperbaiki maklumat yang salah ini dan bantu orang ramai memahami alasan dalam nasihat perubatan, dan menasihati mereka untuk lebih patuh dengan rawatan.”Setakat ini, usaha Samhan itu menampakkan kejayaan. Rata-rata setiap video yang beliau usahakan memiliki tontonan lebih dari 200,000.Bagaimanapun, usahanya membanteras maklumat perubatan yang salah dalam talian tidak berseorangan.Dr Tai Weng Yew dari Poliklinik Tan di Baling, Kedah, juga turut melakukan perkara yang sama.Klipnya yang paling popular menyentuh tajuk tanda-tanda kolesterol tinggi.Ia baru sahaja disiarkan bulan ini, namun videonya ditonton hampir 600,000 kali.Bercakap dengan MalaysiaNow, Tai berkata sangat penting pakar perubatan turut serta dalam platform itu bagi mendedahkan kebenaran berhubung pelbagai berita palsu yang tular di media sosial.“Apabila ada doktor di media sosial untuk membicarakan kesihatan, ia dapat tingkatkan keyakinan orang mengenai topik tersebut,” katanya.Tai mempunyai 20,370 pengikut di TikTok.Seperti Samhan, dia berkata sukar untuk menjelaskan masalah perubatan yang rumit.Maka, doktor itu berkata sangat penting menumpukan perhatian pada butiran penting maklumat bagi mengelakkan maklumat yang salah.“Sangat sukar untuk masukkan semua maklumat dalam satu video,” katanya.“Orang ramai harus faham, ada seribu cara untuk berikan maklumat kepada orang tentang topik tertentu. Bahkan doktor pun boleh memberikan maklumat yang salah.”Nasihatnya adalah berpegang pada penjelasan termudah.“Perkara yang paling penting adalah sentiasa memastikan fakta anda tepat.”Seorang pakar estetik, Dr Nadzirah Abdullah pula berkata, banyak maklumat salah mengenai produk kecantikan.Keprihatinannya berhubung produk pemutihan kulit yang berbahaya menjadi tular dalam talian.Hal ini mendorong wanita ini untuk turut menggunakan platform TikTok.“Produk kecantikan yang berbahaya ini murah tetapi boleh menyebabkan lebih banyak bahaya dan tidak selamat,” katanya.“Memang semua orang ingin kelihatan cantik, tetapi bagi saya, memiliki kulit yang sihat adalah lebih baik.”Setakat ini, Nadzirah mempunyai lebih dari 48,700 pengikut.Dia berkata setiap video yang disiarkan melalui akaun TikToknya memerlukan perancangan dengan pasukannya demi memastikan maklumat palsu tidak tersebar.“Biasanya saya menghabiskan dua hari seminggu bagi merancang dan merakam video dengan pasukan saya,” katanya.“Saya hanya meletakkan perkara yang penting supaya klipnya pendek, namun bermaklumat.”Nadzirah menggesa pengguna media sosial untuk sentiasa memeriksa sumber maklumat mereka, terutama perkara yang berhubung dengan kesihatan diri mereka.


Hospital swasta sedia peroleh vaksin dari sumber lain

Hospital swasta bersedia memperoleh vaksin daripada sumber lain sebaik kelulusan diberikan oleh Badan Regulatori Farmasi Negara (NPRA) bagi membantu kerajaan mencapai imunisasi kelompok lebih cepat.Presiden Persatuan Hospital Swasta Malaysia (APHM) Dr Kuljit Singh berkata sektor itu berpendapat kerajaan perlu dibantu memandangkan tempoh pelaksanaan Program Imunisasi Covid-19 Kebangsaan yang dijangka hanya tamat pada Februari tahun depan terlalu panjang dan tidak boleh diterima.Katanya hospital swasta boleh digerakkan untuk melengkapi usaha kerajaan dalam memastikan majoriti penduduk dapat divaksinasikan dalam tempoh yang singkat ke arah mencapai imuniti kelompok.“Ini termasuk memanfaatkan sistem kesan dan jejak yang diiktiraf kerajaan bagi membangunkan pangkalan data mengenai pemberian vaksinasi,” katanya dalam kenyataan hari ini.Dr Kuljit Singh berkata cadangan itu telah dikemukakan kepada Menteri Penyelaras Program Imunisasi Covid-19 Kebangsaan Khairy Jamaluddin.Katanya kerajaan juga dapat menjimatkan kos kerana jumlah penerima vaksin yang kosnya perlu ditanggung oleh kerajaan turut berkurangan apabila hospital swasta turut terlibat.Beliau juga berpandangan ada keperluan untuk kerajaan mewujudkan satu infrastruktur dalam negara yang dapat memastikan bekalan vaksin tertentu tersedia di negara ini bagi memenuhi syarat yang mungkin ditetapkan oleh negara lain dalam membenarkan kemasukan pelawat, berikutan setiap negara meluluskan vaksin yang berbeza.“Sebagai contoh, kemungkinan musim umrah/haji akan bersambung semula dan Arab Saudi mungkin mengiktiraf vaksin tertentu sahaja dalam permohonan visa,” katanya.Dr Kuljit turut menyuarakan kebimbangan tentang ekspatriat dan komuniti diplomatik menghadapi masalah untuk mengembara ke luar dalam masa terdekat kerana program imunisasi yang dilaksanakan kerajaan meletakkan mereka dalam fasa tiga.“Vaksinasi oleh hospital swasta boleh membantu menangani isu ini,” katanya yang berharap kerajaan tidak akan menolak hasrat sektor itu untuk membantu dalam program vaksinasi tersebut.“Motif kami bukan untuk meraih keuntungan tetapi membantu kerajaan selaku rakan kongsi. Masyarakat umum mahukan usaha ini diselesaikan secepat mungkin.“Adanya vaksin pelbagai jenis di hospital swasta juga dapat menangani isu pihak-pihak tertentu cuba melangkau giliran dalam Program Imunisasi Covid-19 Kebangsaan dan perbuatan mereka itu meminggirkan mereka yang lebih memerlukan,” katanya.


Wanita meninggal dunia di hadapan klinik positif Covid-19

Seorang wanita yang tular terbaring tidak sedarkan diri dan meninggal dunia di hadapan sebuah klinik di Taman Sentosa, Klang semalam disahkan positif Covid-19.Ketua Polis Klang Selatan Shamsul Amar Ramli berkata kejadian dipercayai berlaku ketika wanita tempatan berkenaan bersama adiknya ingin mendapatkan rawatan di klinik itu, pada kira-kira 9.45 pagi.“Sewaktu berada di depan klinik itu, wanita berkenaan tiba-tiba rebah dan tidak sedarkan diri,” katanya dalam kenyataan hari ini.Shamsul Amar berkata ambulans yang tiba di lokasi kejadian mengesahkan wanita berkenaan sudah meninggal dunia dan mayatnya dihantar ke Hospital Shah Alam untuk tindakan lanjut.“Hasil keputusan ujian saringan awal Rapid Test Kit mendapati wanita tersebut positif Covid-19 dan turut mempunyai sejarah penyakit kencing manis serta darah tinggi. Kes ini diklasifikasikan sebagai kematian mengejut Covid-19,” katanya.Terdahulu Shamsul Amar berkata pihaknya menerima laporan berhubung kejadian tersebut susulan tular klip video dan beberapa foto insiden berkenaan di media sosial, pagi semalam.


Presiden AS tandatangan akta ‘lend-lease’ untuk bantuan ketenteraan ke Ukraine

Presiden Amerika Syarikat (AS) Joe Biden pada Isnin menandatangani akta “lend-lease” bagi menyediakan bantuan ketenteraan kepada Ukraine, lapor Agensi Anadolu (AA).Bercakap kepada pemberita, beliau berkata AS menyokong rakyat Ukraine dalam perjuangan mempertahankan demokrasi dan negara.Pentadbiran Biden telah menyalurkan lebih AS$3.8 bilion bantuan ketenteraan ke Ukraine sejak Rusia memulakan operasi ketenteraan ke atas negara itu pada 24 Februari dan telah meminta tambahan AS$33 bilion daripada kongres. Biden mengakui bahawa kos untuk membantu Kyiv “bukanlah murah.” “Setiap hari rakyat Ukraine berjuang untuk hidup mereka. Kos perjuangan bukanlah murah tetapi membiarkan pencerobohan adalah lebih mahal,” katanya.


Kerajaan akan putuskan penggunaan kanabis perubatan sebelum akhir tahun

Kerajaan akan mengambil pendirian berhubung penggunaan kanabis dalam bidang perubatan sebelum akhir tahun, kata Menteri Kesihatan Khairy Jamaluddin.
Khairy yang mengakhiri lawatan kerja bilateral kesihatan ke Bangkok, pada Khamis berkata Thailand telah banyak berkongsi pandangan dan pengalaman sepanjang lawatannya itu akan penggunaan kanabis untuk tujuan perubatan dan penanamannya.
“Saya yakin bahawa kita akan dapat kaji pengalaman Thailand untuk disesuaikan dengan konteks Malaysia nanti apabila kita bakal membuat keputusan sama ada membenarkan atau tidak penggunaan kanabis untuk tujuan perubatan.
“Jika dibenarkan, kita akan menentukan dalam kerangka apa dan penggunaan apa yang akan dibenarkan.
“Saya mahu bergerak cepat… Saya yakin bahawa kita akan dapat mengambil pendirian pada tahun ini. Keputusan utama Boleh atau Tidak akan dibuat tahun ini dengan dasar itu mungkin dilaksanakan tahun hadapan. Itu sasaran saya,” katanya kepada Bernama di Bangkok, hari ini.
Lawatan beliau itu atas jemputan Timbalan Perdana Menteri merangkap Menteri Kesihatan Awam Anutin Charnvirakul untuk meneroka potensi penggunaan kanabis dalam bidang kesihatan. Thailand merupakan negara  Asia Tenggara pertama yang membenarkan penggunaan kanabis dalam bidang perubatan.
Sepanjang lawatan kerjanya, Khairy dan delegasi turut melawat Government Pharmaceutical Organisation (GPO) di mana beliau mendengar taklimat mengenai dasar kanabis Thailand termasuk amalan, kaedah penanaman, kajian serta penggunanan kanabis bagi tujuan perubatan.
Beliau turut mengadakan pertemuan dengan pemain utama industri kanabis selain melawat Siam Cannabis Land di Pattaya di mana beliau diberi taklimat dan melawat rumah hijau dan ladang penanaman pelbagai jenis kanabis.
Khairy menjelaskan bahawa penggunaan kanabis untuk tujuan perubatan bukan perkara baru di Malaysia kerana pada tahun 2014, Sativex yang mengandungi cannabidiol (CBD) dan tetrahydrocannabinol (THC) pernah diluluskan penggunaannya di Malaysia untuk merawat kekejangan otot.
Bagaimanapun, produk itu tidak mendapat sambutan di pasaran tempatan maka pandaftarannya dibatalkan.
“Undang-undang dan kerangka sedia ada membenarkan penggunaan kanabis bagi tujuan perubatan,” katanya.
Khairy menambah bahawa penggunaan kanabis untuk tujuan perubatan semakin luas di peringkat antarabangsa termasuk untuk penjagaan paliatif, pengurusan sakit kronik, insomnia dan pesakit yang jalani kemoterapi.
“Malaysia tidak mahu ketinggalan. Maka, kita mahu lihat dan kaji keberkesanan dan keselamatan penggunaan kanabis bagi tujuan perubatan,”  katanya.
Sementara itu, Khairy berkata buat permulaan, Malaysia hanya melihat penggunaan produk kanabis untuk tujuan perubatan dan bukan penanamannya.
“Kalau terdapat permintaan tinggi untuk menjadikan ia satu industri, kita akan mengkaji daripada segi penanaman (kanabis). Kita akan ambil langah demi langkah,” katanya.
Julai lalu, Khairy berkata satu kerangka kerja berhubung pendaftaran produk CBD tertentu bakal diumum.
Sebelum itu, Khairy telah melawat hospital psikiatri pertama Thailand - Somdet Chaopraya Institute of Psychiatry di mana beliau diberi taklimat oleh Ketua Pengarah Jabatan Kesihatan Mental Dr Amporn Benjaponpitak mengenai khidmat kesihatan mental di negara itu.
Semasa lawatan itu, beliau ditunjukkan pelbagai inovasi yang dapat membantu menambah baik kesihatan mental.
Sebelum pulang, Khairy juga menghadiri Mesyuarat Peringkat Tinggi ke 12 Kerjasama Ekonomi Asia Pasifik (Apec) mengenai Kesihatan dan Ekonomi bertema “Open to Partnership. Connect with the World”. Balance Health and the Economy” .


Jaga mulut masing-masing dalam isu banjir

Selangor merupakan negeri yang paling sedih apabila berdepan isu berkaitan dengan air.Sepanjang tahun, rakyat bergelut dengan ketiadaan air yang kerap ekoran pencemaran di empangan.Namun, hujung minggu lepas, Selangor berdepan dengan masalah air bah luar biasa setelah menerima 48 jam hujan tanpa henti.Shah Alam dan Klang adalah bandar yang paling teruk terjejas.Waktu ini kena saling-saling membantu.Ahli-ahli politik perlu kurangkan bercakap dan berpolitik.Gila apabila ada ahli politik yang menyalahkan Jabatan Meteorologi, yang sudah memberikan amaran.Sewel jika ada ahli politik yang menyerang Perdana Menteri Ismail Sabri Yaakob melawat kawasan banjir.Di Selangor ini, tak ramai orang yang pernah merasai air banjir sebegitu besar, banyak dan cepat naik sepanjang hidup mereka.Oleh kerana tidak pernah mengalami banjir, tiada siapa yang akan teringat untuk memindah perabot apabila melihat hujan lebat tanpa henti, meskipun Jabatan Meteorologi mengeluarkan amaran ribut kuning mahupun merah.Jika tahu hujan lebat akan datang, apakah sesiapa dapat menjangka air bah di Shah Alam dan Klang sebegitu teruk?Apakah ada sesiapa yang mampu bersedia menghadapinya?Rumah dan kawasan yang tak pernah ada rekod kena banjir berdekad lamanya, terkena banjir.Bencana alam kali ini tidak memerlukan sesiapa untuk menuding jari.Hujan sebulan turun dalam masa 48 jam, dan bertemu air pasang.Gabungan ini tiada manusia dapat menjangka apa yang akan berlaku.Jangan salahkan ahli politikRakyat juga usah menyalahkan ahli-ahli politik.Siapa yang tak marah apabila berada dalam kesusahan?Tapi elakkan mencipta salah faham yang tidak perlu.Contohnya ada rakyat di Parlimen Kota Raja yang marahkan wakil rakyat mereka Mohamad Sabu kerana tidak muncul.Bukan beliau tidak muncul.Selepas melawat pusat pemindahan banjir di Jalan Kebun, beliau turut tersekat di kesesakan jalan raya sehingga jam 2.00 pagi hari Ahad.Keesokan harinya, beliau terus mencari jalan mengharungi banjir untuk menjenguk rakyat di Parlimen Kota Raja.Saya bukan penyokong parti beliau, tapi saya cuma nyatakan untuk mengelakkan tuduhan tidak benar.Sekarang waktu rakyat Malaysia berganding bahu.Pertama, belajarlah jaga mulut masing-masing.Ketika Kelantan ditimpa musibah air bah besar dahulu, macam-macam tuduhan dan tuding jari diberikan terhadap kerajaan Kelantan meskipun ketika itu mereka juga berdepan dengan hujan luar biasa.Kali ini, berhemahlah di dalam tutur kata.Tuhan dah tunjuk apabila hujan luar biasa, negeri paling maju seperti Selangor pun tidak terselamat.Hujan luar biasa bukannya boleh dielak.Bahkan Singapura juga pernah banjir dengan hujan luar biasa.Yang diperlukan ialah tangan yang membantu bukan mulut yang mengungkit.Ahli politik, jika tidak membantu, sila diam.Dan usah menuding jari siapa turun padang, siapa tidak.Baik tunjuk apa bantuan yang boleh diberikan.Banjir sudah cukup menyusahkan, jangan memburukkan keadaan lagi.


Mengapa pasport Zahid dipulangkan secara kekal, tetapi Rosmah sementara? soal Shahidan

Ahli Parlimen Arau Shahidan Kassim mempersoalkan mengapa Timbalan Pendakwa Raya Abdul Malik Ayob menyatakan beliau "diarahkan" untuk tidak mengemukakan sebarang bantahan dalam permohonan mendapatkan semula pasport antarabangsa Timbalan Perdana Menteri Ahmad Zahid Hamidi di mahkamah hari ini.
Ketika berucap dalam Dewan Rakyat hari ini, wakil rakyat Perikatan Nasional (PN) itu turut mempersoalkan mengapa Zahid diberi layanan istimewa sedangkan presiden Umno itu sedang berdepan 47 pertuduhan kes mahkamah.
Menurut Shahidan, sekiranya Zahid diberikan pasport antarabangsa secara kekal, maka isteri Najib Razak, Rosmah Mansor juga perlu diberikan layanan sama.
Terdahulu, Mahkamah Rayuan pagi tadi membenarkan Zahid yang juga ahli Parlimen Bagan Datuk untuk mendapatkan semula pasport antarabangsa dan pasport diplomatik secara kekal bagi membolehkan beliau menjalankan tugas rasmi di luar negara.
Keputusan itu dibuat selepas panel tiga hakim Mahkamah Rayuan yang dipengerusikan hakim Hanipah Farikullah sebulat suara membenarkan permohonan Zahid yang sebelum ini ditolak Mahkamah tinggi pada 3 Februari lalu.
Sementara itu, Rosmah pula dibenarkan untuk ke Singapura selepas pasport isteri bekas perdana menteri itu dikembalikan secara sementara pada Selasa minggu lalu.
"Kenapa DPP sebut perkataan ini 'dapat arahan untuk tidak membantah'? Dia kata dapat arahan untuk tidak membantah di mahkamah. Tolong jawab, saya tak faham," soal Shahidan ketika berucap dalam sesi Perbahasan Jawatankuasa Kementerian Dalam Negeri.
"Sekiranya kita beri kepada TPM, kita perlu bagi juga kepada Rosmah. Rosmah (cuma) dapat pasport sementara.
"Kenapa boleh bagi kepada TPM tetapi tidak beri kepada Rosmah?"
Mengulas lanjut, Shahidan menyarankan supaya kerajaan bersikap adil dan tidak membuat keputusan secara terpilih.
"Saya sokong supaya diberikan kepada semua.
“Ini Madani," tambah beliau.


Kebanyakan projek JanaWibawa dianugerahkan ketika BN terajui negara, kata Azmin

Mohamed Azmin Ali mempersoalkan mengapa hanya pemimpin Bersatu menjadi sasaran siasatan dan pendakwaan berkaitan Program Jana Ekonomi Pemerkasaan Kontraktor Bumiputera Berwibawa (JanaWibawa) sedangkan kebanyakan projek dianugerahkan ketika Barisan Nasional (BN) menerajui negara.
Ketua Penerangan Perikatan Nasional (PN) itu berkata, program JanaWibawa ini dilaksanakan dan diteruskan ketika BN mengetuai kerajaan Persekutuan selepas Muhyiddin Yassin meletakkan jawatan sebagai perdana menteri.
“Banyak kelulusan projek diberikan ketika BN mengetuai kerajaan,” katanya dalam satu kenyataan.
“Ini jelas menunjukkan terdapat cubaan di peringkat kepimpinan tertinggi kerajaan PH-BN menggunakan institusi kerajaan untuk melakukan pendakwaan terpilih dalam siri buruan politik mereka yang gopoh dan tidak cermat.”
Semalam, BN menghantar surat tuntutan kepada Muhyiddin dan Azmin berhubung pendakwaan ke atas pemimpin partinya baru-baru ini didalangi oleh Presiden Umno Ahmad Zahid Hamidi.
Dalam satu kenyataan, BN mengecam kenyataan Muhyiddin, yang dibuat pada 21 Februari berikutan penahanan Wan Saiful Wan Jan dari Bersatu, menyifatkan mereka sebagai fitnah melampau dan melulu.
“Ia disengajakan untuk menutup kerosakan yang kini berlaku dalam Perikatan Nasional (PN) itu sendiri,”tambahnya.
Azmin berkata, surat tuntutan tersebut menunjukkan bahawa BN kini menggunakan kedudukan mereka untuk menakut-nakutkan pihak pembangkang dengan tindakan pendakwaan jenayah dan undang-undang.
“Sebenarnya, kenyataan pemimpin Bersatu dan PN berkenaan perkara ini adalah fakta yang telah pun dinyatakan dalam laporan polis yang dibuat oleh wakil Pemuda Bersatu pada 15 Februari 2023 berkenaan konspirasi untuk melumpuhkan Bersatu dan PN melalui satu konspirasi fitnah dan tohmahan palsu,” katanya.
Beliau berkata, siri pendakwaan ini dibuat hanya bertujuan membunuh karekter pemimpin Bersatu dan PN menjelang enam PRN yang akan berlangsung tahun ini, tanpa mengambil kira sama ada pertuduhan tersebut mempunyai asas yang kukuh atau tidak.
“Perbicaraan kes-kes ini tidak mungkin berlaku sebelum enam pilihan raya negeri yang akan datang.
“Inilah konspirasi jahat kerajaan PH-BN untuk menyelamatkan kedudukan mereka yang semakin tidak popular di mata rakyat seperti mana yang ditunjukkan dalam kajian sentimen awam yang terbaharu.”


Kabinet bincang penangguhan umrah esok, kata PM

Kabinet akan mengadakan mesyuarat khas esok bagi membincangkan isu penangguhan umrah seperti yang diumumkan kementerian kesihatan (KKM) baru-baru ini, susulan ancaman varian baru Covid-19, Omicron.Perdana Menteri Ismail Sabri Yaakob berkata pada mesyuarat itu, Menteri Kesihatan Khairy Jamaluddin akan membentangkan laporan terperinci mengenainya.“Esok saya akan dapatkan gambaran sebenar mengenai isu umrah ini. Cuma saya hendak maklumkan keputusan KKM (tangguh umrah) lebih kepada hendak menjaga nyawa kita,”  katanya kepada pemberita selepas melawat mangsa banjir di pusat pemindahan sementara (PPS) Balai Raya Kampung Tandong, Buloh Kasap hari ini.Beliau berkata demikian ketika ditanya mengenai perkembangan terkini berhubung penangguhan umrah yang bakal dikuatkuasakan pada 8 Januari ini.Sementara itu, perdana menteri berkata perkara yang akan turut dibincangkan esok adalah berkenaan pasca banjir dan persediaan agensi-agensi berkaitan mengenai persiapan dalam menghadapi gelombang kedua banjir.


Perhimpunan Agung Umno 27 dan 28 Mac depan

Perhimpunan Agung Umno 2020 dijadualkan berlangsung pada 27 dan 28 Mac depan, menurut Setiausaha Agung Umno Ahmad Maslan.Ahmad dalam kenyataan hari ini memaklumkan, keputusan itu dibuat Majlis Kerja Tertinggi parti dan ia bakal berlangsung secara kombinasi perhimpunan secara bersemuka dan secara maya.“Segala prosedur operasi standard (SOP) Perintah Kawalan Pergerakan (PKP), Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) akan dipatuhi,” katanya menerusi kenyataan itu.Sebelum ini, Ahmad telah mengumumkan penangguhan perhimpunan itu yang dijadualkan berlangsung pada 30 dan 31 Januari, selaras dengan proklamasi darurat dan PKP yang diumumkan.Sementara itu, Ahmad berkata sempena sambutan Jubli Intan 75 Tahun Kelahiran Umno pada 11 Mei, parti itu turut menganjurkan pelbagai aktiviti termasuk sayembara (pertandingan) penulisan puisi, video pendek dan mencipta logo.Maklumat lanjut mengenai sayembara tersebut boleh diakses menerusi www.umno-online.my.


Suhakam pula kritik cadangan pindaan undang-undang kewarganegaraan

Suruhanjaya Hak Asasi Manusia Malaysia (Suhakam) hari ini berkata, usaha kerajaan menjalankan pindaan peruntukan kewarganegaraan mendatangkan “risiko” dengan kumpulan hak asasi dan pakar Perlembagaan memberi amaran ia akan mendiskriminasikan dan mengenepikan hak puluhan ribu kanak-kanak tanpa kerakyatan.
Farah Nini Dusuki, pesuruhjaya kanak-kanak Suhakam, berkata pindaan yang dicadangkan itu dilihat “mengabaikan keperluan untuk mengambil kira keadaan dan faktor yang menyebabkan individu, terutamanya kanak-kanak menjadi tiada kewarganegaraan”.
“Usaha menjalankan pindaan terhadap peruntukan kewarganegaraan dengan niat untuk menyempurnakan amalan yang rumit dalam mendapatkan taraf kewarganegaraan secara menyeluruh ini turut berisiko untuk mendiskriminasikan dan mengenepikan kumpulan tertentu,” katanya.
Lebih 100 pertubuhan dan aktivis yang terlibat dalam memperjuangkan kewarganegaraan sama rata sebelum ini memberi amaran kepada Putrajaya terhadap sebarang cubaan untuk meminda undang-undang kewarganegaraan secara senyap-senyap yang boleh menganiaya kanak-kanak tanpa kerakyatan, walaupun kerajaan berjanji untuk meneruskan pindaan perlembagaan untuk membantu mereka yang dilahirkan di luar negara.
Dalam pada itu, pakar Perlembagaan, Shad Saleem Faruqi berkata, sebarang keputusan untuk menghapuskan perlindungan Perlembagaan bagi melindungi individu daripada diberikan status tanpa kerakyatan akan membentuk kelas baru yang besar individu tanpa kerakyatan.
Dalam satu kenyataan, Farah berkata kanak-kanak harus dianggap sebagai "individu pemegang hak sepenuhnya" yang mempunyai hak untuk memperoleh kewarganegaraan.
“Bagaimanapun, pindaan yang dicadangkan menyukarkan mereka untuk memperoleh hak daripada ibu bapa mereka.
“Pindaan yang dicadangkan sewajarnya dirangka dari perspektif dua-hala iaitu dengan mengambil kira natijah untuk mengurangkan kanak-kanak tanpa kewarganegaraan dan memelihara kepentingan terbaik kanak-kanak,” katanya.
Dalam perkara berasingan, beliau menyuarakan kebimbangan mengenai cabaran yang dilaporkan dalam proses pendaftaran sekolah agama rakyat (SAR), yang menurutnya memainkan "peranan penting" dalam menyediakan pendidikan agama dan bimbingan kepada ramai kanak-kanak di negara ini.
Walaupun banyak SAR mengemukakan permohonan kepada Kementerian Pendidikan atau Jabatan Agama Negeri, beliau berkata ada yang masih menunggu kelulusan.
“Keadaan ini mendedahkan sekolah-sekolah tersebut kepada risiko perundangan dan menyebabkan mereka tidak layak untuk memperoleh bantuan kewangan, infrastruktur yang diperlukan, dan tenaga pengajar yang berkelayakan,” tambahnya sambil menggesa pihak berkuasa untuk mempercepatkan proses untuk sekolah-sekolah ini.
Beliau turut mencadangkan agar Jabatan Agama Negeri bekerjasama dengan pusat zakat dan majlis agama di peringkat negeri bagi memberi bantuan kewangan kepada sekolah yang menghadapi kesukaran memenuhi keperluan operasi.


Hujan bukan punca utama banjir

Persatuan Pengguna Pulau Pinang (CAP) menafikan dakwaan setengah pihak yang menyatakan hujan luar biasa menjadi punca kejadian banjir besar melanda beberapa buah negeri ketika ini.Kenyataan yang seolah-olah menyalahkan lumrah alam ciptaan Tuhan menyebabkan masalah banjir yang sudah lama berlaku di negara ini gagal ditangani hingga sekarang malah menjadi semakin buruk.Justeru itu CAP menggesa pihak kerajaan mengambil tindakan ke atas punca sebenar kejadian banjir di negara ini dan tidak lagi memberi alasan bahawa hujan luar biasa menjadi penyebab berlakunya masalah tersebut.Sejak lebih 10 tahun yang lalu tinjauan CAP mendapati aktiviti pembalakan yang tidak terkawal, kerja-kerja pengambilan pasir dan kemusnahan hutan secara berleluasa serta pelaksanaan projek pembangunan yang tidak dirancang dengan teliti menjadi punca utama kejadian ini.Banyak kawasan tadahan dan takungan air termasuk paya gambut di negara ini telah terancam dan berlaku kejadian hakisan serta mendapan lumpur sehingga menjejaskan sistem saliran, sungai, tasik dan empangan.Ketika ini Kelantan, Terengganu, Pahang, Perak dan Johor mengalami ancaman banjir yang serius. Selain harta benda, tanaman dan kemudahan asas banyak yang rosak dan musnah.Penduduk yang terlibat juga terjejas dengan teruk.Paras air di sungai-sungai utama negeri berkenaan yang meningkat secara mendadak telah melimpah dan terdapat kawasan yang dahulu tidak pernah berlaku banjir kini mengalami masalah ini.Pihak kerajaan sepatutnya bukan hanya mengambil tindakan bagi mengatasi masalah yang sedang berlaku tetapi perlu memberi perhatian utama kepada puncanya dengan memastikan perancangan fizikal yang cekap serta menguatkuasakan undang-undang dan peraturan yang ada dengan tegas.CAP kesal walau pun ancaman banjir semakin serius berlaku di negara ini namun punca-punca kejadian ini masih gagal ditangani dengan berkesan.Tindakan bersepadu antara semua jabatan dan agensi yang terlibat perlu dilaksanakan segera.Kerajaan juga harus mempertimbangkan dampak perubahan iklim kerana ia akan membawa kepada peningkatan kekerapan dan intensiti kejadian cuaca ekstrem, seperti ribut dan banjir.CAP bimbang jika ancaman banjir seperti ini berterusan ia bukan saja menjejaskan ekonomi negara tetapi juga sektor pertanian yang merupakan nadi kehidupan rakyat.Kami juga menuntut supaya tindakan tegas diambil terhadap pegawai-pegawai dan pihak politik yang terlibat di dalam rasuah dan penyalahgunaan kuasa dalam meluluskan aktiviti-aktiviti yang merosakkan bukit, kawasan tadahan air dan sungai.Mohideen Abdul Kader merupakan Presiden Persatuan Pengguna Pulau Pinang.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


PAS kekalkan keputusan tidak bubar DUN

PAS hari ini berkata ia mengekalkan keputusan untuk tidak membubarkan Dewan Undangan Negeri(DUN) di negeri-negeri yang diterajuinya, mengenepikan saranan perdana menteri supaya pilihan raya di peringkat negeri dijalankan serentak dengan Pilihan Raya Umum ke-15 (PRU15).
Dalam sebuah kenyataan, Presiden PAS Abdul Hadi Awang berkata mesyuarat Jawatankuasa Kerja Pusat hari ini memutuskan DUN di Kelantan, Terengganu dan Kedah tidak akan dibubarkan.
Parti Islam itu juga berkata ia akan memperkukuhkan kerjasama dengan Perikatan Nasional (PN) dalam menghadapi PRU15 dan memuktamadkan perbincangan pembahagian kerusi dengan gabungan itu.
“Senarai calon daripada negeri perlu diangkat untuk penilaian Majlis Syura Ulama,” kata Hadi.
Perdana Menteri Ismail Sabri Yaakob mengumumkan pembubaran Parlimen ke-14 berkuat kuasa 10 Oktober untuk memberi laluan kepada PRU15 selepas diperkenan oleh Yang di-Pertuan Agong Sultan Abdullah Sultan Ahmad Shah.
Susulan pembubaran Parlimen ke-14, perdana menteri turut mengesyorkan ketua kerajaan negeri kecuali Sabah, Sarawak, Melaka dan Johor agar mendapatkan perkenan Sultan serta Yang di-Pertua Negeri untuk membubarkan DUN masing-masing bagi membolehkan pilihan raya negeri dan parlimen diadakan serentak.
Bagaimanapun, negeri-negeri yang diterajui PN dan Pakatan Harapan menolak untuk membubarkan DUN negeri yang dikuasainya berikutan musim banjir dan bagi menumpukan usaha pemulihan ekonomi.
Namun Pulau Pinang diterajui DAP, parti komponen PH meneliti semula keputusan itu dan Majlis Presiden PH turut memulangkan keputusan pembubaran DUN kepada kerajaan negerinya.


Rusia dan Ukraine hantar pulang hampir 200 tawanan perang

Rusia dan Ukraine secara serentak mengumumkan kepulangan hampir 100 askar dari setiap negara.
Kementerian Pertahanan Rusia, dalam satu siaran di aplikasi pemesejan Telegram, berkata 94 warga Rusia dalam kurungan Ukraine telah dibebaskan selepas rundingan dan akan dibawa ke institusi perubatan untuk diperiksa.
Andriy Yermak, ketua pentadbiran presiden Ukraine, berkata 95 anggota perkhidmatan Ukraine telah dibawa pulang, termasuk beberapa yang cedera.
Mereka termasuk anggota pengawal negara dan pengawal sempadan.
Yermak berkata mereka yang dibebaskan bertugas berhampiran bandar Mariupol, di bawah kepungan Rusia selama berminggu-minggu tahun lepas.
Loji kuasa nuklear Chernobyl, yang dirampas oleh pihak Rusia tahun lepas – dari Pulau Serpent di Laut Hitam dan dari Bakhmut – masih menjadi tumpuan titik pertempuran di timur.


Dilema Anwar: Antara liabiliti dan sekutu untuk kekal berkuasa

Rentetan lantikan politik yang diumumkan di beberapa agensi kerajaan membabitkan orang kuat Ahmad Zahid Hamidi akan menimbulkan banyak persoalan mengenai komitmen Perdana Menteri Anwar Ibrahim terhadap reformasi institusi, kata penganalisis.
Mereka berkata lantikan itu, yang menyaksikan badan berkaitan kerajaan seperti Risda, Mara dan Felcra diterajui ahli politik Umno, hanya menambahkan kebimbangan Zahid dan partinya akan menjadi liabiliti kepada Pakatan Harapan (PH) dan Anwar, yang sudah lama menggunakan "jenama reformasi” sewaktu kempennya mendapatkan jawatan tertinggi itu dalam tempoh dua dekad lalu.
Dalam tempoh sebulan lalu, Zahid mengumumkan pelantikan Ketua Wanita Umno Noraini Ahmad sebagai pengerusi Pihak Berkuasa Kemajuan Pekebun Kecil Perusahaan Getah (Risda), diikuti dengan lantikan Asyraf Wajdi Dusuki sebagai pengerusi Majlis Amanah Rakyat (Mara) dan Ahmad Jazlan Yaakub dilantik semula pengerusi Felcra.
Malah, bekas menteri Hasan Malek, turut diumum sebagai ahli majlis Mara sebelum Zahid mengumumkan pengerusi Lembaga Kemajuan Wilayah Kedah (Keda) terbaru iaitu bekas ahli Parlimen Baling, Abdul Azeez Abdul Rahim bagi menggantikan Jamil Khir Baharom.
Pengumuman tersebut ditambah dengan beberapa lagi isu lain seperti pertukaran ketua menteri Melaka, cubaan menjatuhkan ketua menteri Sabah, serta membenarkan Zahid mendapatkan semula pasport antarabangsa meskipun berdepan 47 pertuduhan kes mahkamah dilihat mencetuskan rasa tidak puas hati dalam kalangan masyarakat apabila ia menampakkan "perangai lama" Umno.
Felo Kanan Majlis Profesor Negara Jeniri Amir, berkata beberapa siri lantikan politik yang diumumkan Zahid menjadi bukti kerajaan melanggar janji mereka untuk tidak melantik ahli politik memegang jawatan yang boleh dikaitkan dengan kerajaan.
Katanya, perkara ini juga boleh memberi kesan negatif terhadap agensi yang diterajui apabila pemimpin politik yang dilantik itu tidak mempunyai rekod cemerlang atau bukan dalam kalangan pilihan rakyat selepas tewas pada pilihan raya.
"Ini akan menjadi liabiliti dan beban kepada kerajaan.
“Pengerusi dan ahli lembaga perlu mempunyai kriteria tertentu seperti kelayakan, kemahiran, pengalaman, keupayaan dan integriti," katanya kepada MalaysiaNow.
"Sokongan politik tidak seharusnya menjadi faktor lantikan di mana-mana jabatan atau agensi kerajaan."
Pada masa sama, Jeniri turut mempersoalkan sama ada lantikan yang diumumkan Zahid itu mendapat persetujuan Anwar memandangkan lantikan seperti ini ditentang oleh presidem PKR itu ketika beliau menjadi ketua pembangkang sebelum ini.
Tambahnya, jika lantikan itu dilakukan tanpa pengetahuan Anwar, maka ini juga memberi gambaran bahawa Zahid mempunyai kuasa mutlak untuk melantik pemimpin politik di bawah kementeriannya.
"Jika itu berlaku, tidak harus ada kuasa mutlak bagi pihak pemimpin tertentu untuk melantik orang-orangnya yang boleh tambah beban dan menyukarkan kepimpinan tertinggi kerajaan Anwar sehingga mencetuskan kontroversi yang dipertikaikan orang ramai," tambah ahli akademik itu.
Sementara itu, Azmil Tayeb dari Universiti Sains Malaysia (USM) berpandangan bahawa Zahid tetap meneruskan lantikan politik tersebut kerana tahu bahawa penyokong tegar PH tidak akan beralih sokongan kepada Perikatan Nasional (PN), menyebabkan mereka terpaksa "akur" dengan keputusan berkenaan.
Katanya, lantikan itu juga dilihat sebagai usaha mengukuhkan kedudukan Zahid sebagai presiden Umno dan menarik sokongan ahlinya terhadap kerajaan Anwar bagi memastikan kestabilan.
"Mungkin sekarang ini strateginya ialah membiarkan Zahid mengukuhkan kedudukan dia dalam Umno dan diberi kebebasan untuk buat apa saja yang perlu termasuk membuat lantikan politik untuk raih sokongan ahlinya," katanya ketika dihubungi MalaysiaNow.
"Sokongan Umno masih penting bagi PH walaupun mereka boleh membentuk kerajaan tanpa sokongan parti itu.
"PH perlukan kedudukan selesa di Parlimen kerana pendirian blok Borneo tidak tetap dan boleh beralih ke PN pada bila-bila masa. Tanpa Umno, risiko kerajaan diterajui PH tumbang akan meningkat."
Menurut Azmil, satu-satunya cara untuk Anwar mengembalikan keyakinan rakyat pada masa ini ialah menyelesaikan isu kos sara hidup yang mana ia dianggap sebagai satu misi yang sangat sukar.
"Ini bukan mudah sebab isu seperti ini dipengaruhi pelbagai faktor," tambah beliau.


Kim Jong Un gesa pencegahan perang lebih 'praktikal, menyerang'

Pemimpin Korea Utara Kim Jong Un menggesa pengukuhan pencegahan perang oleh negara itu dengan cara yang "lebih praktikal dan menyerang" untuk berdepan apa yang disifatkan sebagai tindakan pencerobohan oleh Amerika Syarikat (AS) dan Korea Selatan, kata media kerajaan KCNA hari ini.
Kim membuat kenyataan itu pada mesyuarat Suruhanjaya Tentera Pusat semalam untuk membincangkan usaha berterusan dalam meningkatkan pencegahan perang negara bagi "menghadapi langkah yang semakin meningkat oleh imperialis AS dan pengkhianat boneka Korea Selatan untuk melancarkan perang pencerobohan, "kata KCNA.
Korea Utara telah bertindak balas terhadap siri latihan ketenteraan bersama sekutu itu baru-baru ini, yang menurut KCNA bertujuan mempersiapkan "perang habis-habisan" dan memaksa Pyongyang meneroka "tindakan praktikal yang kuat", termasuk pilihan ketenteraan.
Kim mengarahkan supaya pencegahan perang negara itu diperkukuh dengan "meningkatkan kelajuan" dan dalam cara "lebih praktikal dan menyerang", kata KCNA.
Mesyuarat itu "membincangkan perkara-perkara praktikal dan langkah-langkah untuk jentera menyediakan pelbagai cadangan tindakan ketenteraan yang tiada cara dan cara untuk menentang musuh, katanya.
Korea Selatan dan tentera AS telah menjalankan latihan musim bunga tahunan sejak Mac, termasuk latihan udara dan laut yang melibatkan kapal pengangkut pesawat AS dan pengebom B-1B dan B-52, dan latihan pendaratan amfibia berskala besar pertama mereka dalam tempoh lima tahun.
Korea Utara juga telah menjalankan pelbagai aktiviti ketenteraan dalam beberapa minggu kebelakangan ini, mendedahkan hulu peledak nuklear baharu yang lebih kecil, menguji apa yang dipanggil dron serangan bawah air berkeupayaan nuklear dan menembak peluru berpandu balistik antara benua yang mampu menyerang di mana-mana di AS.